title: Jaydy Michel

text: Jaydy Michel (s. 20. joulukuuta 1973, Guadalajara, Meksiko) on espanjalainen meksikolaissyntyinen näyttelijä. Hän on näytellyt "Serranon perhe" -sarjassa hahmoa nimeltä "Celia Montenegro" vuosina 2007–2008.


title: Thináli

text: Thináli (; virallisesti Δημοτική Ενότητα Θιναλίου, "Dimotikí Enótita Thinalíou") on yksi Korfun kunnan kunnallisyksiköistä ja entinen itsenäinen Kreikan kunta. Se sijaitsee Korfun saarella, Korfun alueyksikössä Jooniansaarten alueella. Kunnallisyksikön väkiluku on 5 226 (vuonna 2011).


title: Thináli

text: Thináli sijaitsee Korfun saaren pohjoisrannikolla Joonianmeren rannalla. Korfun saaren korkein kohta, 906 metriä korkea Pantokrátoras-vuori sijaitsee Thinálin alueella. Thinálin alueella sijaitsevia nähtävyyksiä ovat muun muassa Paliá Perítheian venetsialaiskylä, Pantokrátorin luostari, Pyhän Kolminaisuuden luostari, Estavroménoksen luostari sekä Askitarión erakkoluola.


title: Thináli

text: Thináli oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Korfun kunnaksi yhdessä Ágios Geórgioksen, Achílleion, Ereikoússan, Esperíeen, Faíakeen, Kassopaían, Korfun kaupungin, Korissían, Lefkímmin, Mathrákin, Meliteieíin, Othonoín, Palaiokastrítsan ja Parélioin kanssa.


title: Thináli

text: Thinálin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Sisäpiirikauppa

text: Sisäpiirikauppa on julkisesti noteeratun osakkeen myynti- tai ostotapahtuma, jonka suorittaja kuuluu osakkeen arvoon liittyen sen sisäpiiriin. Suomessa Finanssivalvonta (Fiva) valvoo sisäpiirikauppoja. Sisäpiirikaupat on kielletty pörssikaupan rahoitusmarkkinoiden uskottavuuden vuoksi.


title: Sisäpiirikauppa

text: Sisäpiirikauppoja sääntelevä arvopaperimarkkinalaki on ollut voimassa Suomessa vuodesta 1989. Suomessa on lain nojalla annettu vankeusrangaistuksia viisi ehdollisena vuonna 2007 ja sitä ennen vain kerran.


title: Sisäpiirikauppa

text: Osakkeiden sisäpiirikaupat ovat Ratan mukaan muuttuneet vuonna 2007 aiempaa enemmän järjestäytyneeksi rikollisuudeksi. Esimerkiksi Christer Gardellin hallinoiman ja miljonääri Carl Icahnin rahoittaman Cevian Capitalin ja Nordean sijoitusammattilaiset olivat mukana miljoonien eurojen sisäpiirikaupoissa Ruotsissa. Ruotsissa osakemeklarit ja pörssi ovat ilmoittaneet sisäpiiriepäilyjä viisi kertaa enemmän kuin Suomessa vuonna 2007, vaikka pörssin volyymi on vain kaksinkertainen Suomeen verrattuna. Viime vuosina Rata on tehnyt rikosilmoituksen sisäpiirikaupoista vain muutaman kerran vuosittain. Ratan mukaan syynä on suomalaisten välittäjien laiskuus tehdä ilmoituksia valvojille epäilyttävistä tapauksista ja paljastamisen vaikeus.


title: Sisäpiirikauppa

text: Sammon entinen pääjohtaja Jouko K Leskinen tuomittiin korkeimman oikeuden päätöksellä sisäpiirikaupoista joulukuussa 2006. Korkeimman oikeuden mukaan sisäpiiritietoa voi olla sellainenkin tieto, jonka toteutuminen voi olla epävarmaa.


title: Sisäpiirikauppa

text: Heinäkuussa 2007 TJ Groupin pääomistajat Tuomo Tilman ja Jyrki Salminen tuomittiin kahden vuoden ehdolliseen vankeuteen tiedottamisrikoksesta ja törkeästä sisäpiiritiedon väärinkäytöksestä. Hyöty oli 8 miljoonaa euroa.


title: Sisäpiirikauppa

text: Sijoittaja Timo Jouhki tuomittiin joulukuussa 2007 6 kuukauden ehdolliseen vankeuteen Conventumin ja Pohjolan yhdistymisen sisäpiiritiedoista. Hovioikeus kiristi käräjäoikeuden tuomiota. Hovioikeuden mukaan Jouhkin Thominvest- ja Inter Masters -yhtiöt hyötyivät kaupoista 140 000 euroa.


title: Sisäpiirikauppa

text: Elokuussa 2008 käräjäoikeus tuomitsi jyväskyläläisen pörssiyhtiö Liinoksen (nyt norjalainen Visma) toimitusjohtajan ja pääomistajan, miljonääri Matti Hällin 7 kuukauden ehdolliseen vankeuteen ja 184 000 euron palautukseen törkeästä sisäpiirikaupasta.


title: Domagoj Abramović

text: Domagoj Abramović (s. 1. huhtikuuta 1981 Zagreb, Jugoslavia) on kroatialainen jalkapalloilija.


title: Domagoj Abramović

text: Abramović on Dinamo Zagrebin kasvatti. Kaudella 2008 hän voitti Veikkausliigan FC Inter Turun joukkueessa. Abramović on pelannut myös Kroatian juniorimaajoukkueissa useissa ikäluokissa.


title: Malla

text: Malla voi tarkoittaa seuraavia:


title: Seppo Alvari

text: Seppo Alvari (oikealta nimeltään Seppo Alvari Pohjolainen) on suomalainen rumpali ja laulaja, joka tuli tunnetuksi Timo Rautiainen & Trio Niskalaukaus -yhtyeestä. Niskalaukauksen hajottua Alvari levytti perustamansa Mamboo Kings -yhtyeen kanssa Poko Rekordsin julkaiseman "Hirtetyn miehen kapina" -albumin, jonka kappaleet "Rakkauden kroisos", "Miksi Roy Orbison pukeutui mustaan" ja "Seitsemän saluunan enkelit" saivat paljon radiosoittoa. Kun Seppo Alvari & Mamboo Kings hajosi sisäisiin ristiriitoihin, on Alvari jatkanut soolouraansa. Toinen albumi, "Tinasotilas", julkaistiin 24. syyskuuta 2008. Myös toisen albumin julkaisusta vastasi Poko Rekords.


title: Seppo Alvari

text: Musiikillisesti Seppo Alvari edustaa ns. outlaw-iskelmää, joka on yhdistelmä rautalankaa, iskelmää, rockia ja rockabillyä. Alvarin nykyinen levy-yhtiö on Rocket Records, jonka kautta ilmestyi kolmas albumi "Pienemmän riesan tie" syyskuussa 2009.


title: Venray

text: Venray on kunta Limburgin provinssissa, Alankomaissa. Asukkaita kunnassa on 39 152 (30.6.2008) ja väestötiheys on 269 as./km². Kunnan pinta-ala on 146,36 neliökilometriä, josta vettä on 0,66 km². Venrayn pormestarina toimii Jos Waals.


title: Venray

text:
Venrayn naapurikunnat ovat Meerlo-Wanssum idässä, Horst aan de Maas kaakossa, Deurne lounaassa, Gemert-Bakel ja
Sint Anthonis luoteessa sekä Boxmeer pohjoisessa. Neljä viimeisenä mainittua sijaitsevat Pohjois-Brabantin provinssissa.


title: Venray

text: Kunnan alueella kulkevat tiet A73 ja N270. Venraysta on matkaa Venloon 25 kilometriä, Eindhoveniin 40 km, Nijmegeniin 45 km ja Saksan rajalle 12 km.


title: Venray

text: Venrayn kunta muodostuu seuraavista asutuskeskuksista (): Castenray, Heide, Leunen, Merselo, Oirlo, Oostrum, Smakt, Venray, Veulen, Vredepeel, Wanssum ja Ysselsteyn.


title: Slava-luokka

text: Projekti 1164 "Atlant" eli Slava-luokka on Neuvostoliitossa suunniteltu ohjusristeilijäluokka. Sen pääaseistuksena on 16 kpl P-500 Bazalt-meritorjuntaohjuksia. Aluksen raskas aseistus on tarkoitettu lähinnä lentotukialusryhmiä vastaan.


title: Slava-luokka

text: Slava-luokka suunniteltiin sijoittumaan Kirov-luokan ohjusristeilijöiden ja Sovremennyi-luokan hävittäjien väliin. Slava korvasi aiemman Kara-luokan ja se perustunee Karan pidennetylle rungolle.


title: Slava-luokka

text: Ensimmäinen alus, Slava (myöhemmin Moskva) valmistui 1983 ja vuonna 1990 Neuvostoliiton käytössä oli kolme alusta. Kaikki rakennettiin Kommunarissa Mykolajivissa Ukrainan SNT:ssa. Kaikki valmistuneet alukset ovat Venäjän laivaston kalustossa. Viimeinen alus, Admiral Lobov tai Ukraina oli 1980-luvun lopulla "90 % valmis" mutta sen rakennustyöt ovat edelleen kesken. On mahdollista että alukselle etsitään sen valmistuttua ostaja Kiinasta tai Intiasta.. Myös Venäjä on ollut kiinnostunut aluksesta. Viimeksi huhtikuussa 2010 Venäjä ilmoitti olevansa kiinnostunut ostamaan aluksen osaksi Mustanmeren laivastoaan. Venäjä ja Ukraina ovat sopineet toukokuussa 2010 aluksen rakentamisen viimeistelystä.


title: Slava-luokka

text: Pääaseistuksena olevat 16 SS-N-12 Sandbox -ohjusta on sijoitettu neljään pariin molemmille laidoille. Ohjuksen kantomatka on 550 km, nopeus 2,5 mach ja taistelukärkenä 950 kg panssarinläpäisevä räjähde tai 350 kT ydinkärki.


title: Slava-luokka

text: Ilmatorjunta-aseistuksena on 8×8 SA-N-6 (S-300), 2×2 SA-N-4 Osa-M, 2 × 130 mm 70 tykit ja 6 kuusiputkista AK-630 CIWS:aa. Sukellusveneen torjuntaan on kymmenen 21" torpedoputkea ja 2×RBU-6000 syvyyspomminheittimet. Peräkannella on tilaa yhdelle Ka-27-helikopterille.


title: Tiananmenin äidit

text: Tiananmenin äidit tai "Tiananmen Mothers" on järjestö Kiinassa. Järjestö vaatii vastauksia Taivaallisen rauhan aukion mielenosoituksen väkivaltaisen tukahduttamisen tapahtumista Pekingissä 4. kesäkuuta 1989.


title: Tiananmenin äidit

text: Ding Zili kuuluu Tiananmenin äidit –järjestöön. Ding Zilin 17-vuotias poika kuoli tapahtumien yhteydessä. Ding Zili pidätettiin 28. maaliskuuta 2004. Shi Tao julkaisi huhtikuussa 2004 artikkelin "The Most Disgusting Day" ("Iljettävin päivä"), jossa hän kritisoi Ding Zilin pidätystä.


title: Tiananmenin äidit

text: Kiinan hallitus kertoo Tiananmenin historian tapahtumat omaksi edukseen. Vapaa tiedonvälitys tapahtumista on yhä suljettu. Tutkimuksia tapahtumista ei ole julkaistu Kiinassa.


title: Manipuli

text: Manipuli () oli Rooman tasavallan aikaan roomalaisen legioonan taktinen perusyksikkö, jonka roomalaiset ottivat käyttöön samnilaissotien (343–290 eaa) jälkeen.


title: Manipuli

text: Tasavallan aikainen legioona koostui 4 200 jalkaväki- ja 300 ratsumiehestä. Näistä 1 200 oli kevyen jalkaväen sotilaita eli "velites"-joukkoja. Legioonan päävoima oli kuitenkin tiiviissä muodostelmassa taistelevissa jalkaväen rivistöissä, jotka oli järjestetty kolmeen riviin. Ensimmäinen rivistö eli "hastatis" koostui nuorimmista ja kokemattomimmista miehistä, jotka kohtasivat vihollisen ensimmäisenä. Toinen rivistö oli "principes", joka koostui 20–40-vuotiaista miehistä. Viimeinen rivistö oli "triarii", johon kuului legioonan kokeneimpia sotilaita.


title: Manipuli

text: Kaksi ensimmäistä rivistöä eli hastatis ja principes koostuivat kumpikin 1 200 miehestä mutta triarii vain 600 miehestä. Kukin rivistö oli jaettu kymmeneen manipuliin, joten legioonassa oli yhteensä 30 manipulia.


title: Manipuli

text: Manipuli koostui 120–160 miehestä, jotka oli jaettu kahteen 60–80 miehen "kenturiaan". Kutakin kenturiaa komensi "kenturio", jonka lisäksi kussakin kenturiassa oli aliupseeri ("optio"), sotamerkinkantaja ("signifer") ja vartiopäällikkö ("tesserarius").


title: Manipuli

text: Manipuleihin jaettu legioona oli paljon joustavampi verrattuna helleeniseen falangiin, joka tarvitsi taistelukentäkseen tasaisen kentän. Manipulilegioona taas pystyi järjestäytymään nopeasti epätasaisessakin maastossa.


title: Manipuli

text: Mariuksen uudistusten jälkeen manipulin korvasi suurempi taisteluyksikkö kohortti, joka oli taktisesti ja strategisesti vielä joustavampi kuin manipulit.


title: Hossein Rezazadeh

text: Hossein Rezazadeh (, s. 12. toukokuuta 1978 Ardabīl) on iranilainen entinen painonnostaja yli 105 kilogramman painoluokassa.


title: Hossein Rezazadeh

text: Rezazadeh hallitsi vuosien ajan ylivoimaisesti superraskaan sarjan painonnostoa. Hän voitti olympiakultaa niin 2000 Sydneyssä kuin 2004 Ateenassakin. Maailmanmestaruuskisoissa Rezazadeh voitti yhteistuloksella kultaa neljästi: 2002 Varsovassa (kultaa molemmista nostomuodoista), 2003 Vancouverissa (kultaa työnnöstä, tempauksesta hopeaa), 2005 Dohassa (kultaa työnnöstä, tempauksesta hopeaa) ja 2006 Santo Domingossa (kultaa molemmista nostomuodoista). Lisäksi 1999 Ateenan MM-kisoissa hän saavutti yhteistuloksella pronssia ja tempauksesta hopeaa. Aasian kisoissa Rezazadeh voitti kultaa niin yhteistuloksessa kuin molemmissa nostomuodoissakin sekä 2002 Busanissa että 2006 Dohassa. 1998 Bangkokissa hän sijoittui pronssille. Maanosansa mestaruuden hän on voittanut kolmesti.


title: Hossein Rezazadeh

text: Rezazadeh pitää hallussaan sekä työnnön että yhteistuloksen maailmanennätystä. Työnnön maailmanennätystuloksen 263 kg hän teki Ateenan olympialaisissa ja yhteistuloksen maailmanennätyksen 472 kg Sydneyn olympialaisissa. Rezazadeh piti myös hallussaan tempauksen maailmanennätystä 213 kg, mutta hän menetti sen maamiehelleen Behdad Salimi Kordasiabille joka tempaisi 13.11.2011 painonnoston maailmanmestaruuskilpailuissa Pariisissa 214kg.


title: Hossein Rezazadeh

text: Rezazadeh ei päässyt osallistumaan 2007 MM-kisoihin loukattuaan polvensa auto-onnettomuudessa. Hän joutui jättämään väliin myös seuraavana vuonna Pekingin olympialaiset pitkään vaivanneiden loukkaantumisten takia. Rezazadeh on 185 senttimetriä pitkä ja painaa 161 kilogrammaa. Hänet tunnetaan kutsumanimellä ""Iranin Herkules"".


title: Pot of Gold (albumi)

text: Pot of Gold on Rainbow-yhtyeen helmikuussa 2002 julkaistu kokoelma-albumi.


title: Jean-Michel Cousteau

text: Jean-Michel Cousteau (6. toukokuuta 1938) on ranskalainen tutkimusmatkailija, ympäristönsuojelija ja elokuvatuottaja. Hän on Jacques-Yves Cousteaun ja tämän ensimmäisen vaimon Simone Melchiorin vanhempi poika.


title: Jean-Michel Cousteau

text: Jean-Michel sai jo nuorena ensikosketuksensa meriin ja laitesukeltamiseen. Hän sai veljensä Philippen kanssa kokeilla toisen maailmansodan jälkeen isänsä ja Émile Gagnanin kehittämää aqualung-paineilmalaitetta. Poikien nuoruus ei kuitenkaan ollut kovinkaan läheinen vanhempiinsa, jotka matkustivat paljon. Jean-Michel ja Philippe olivat näinä aikoina sisäoppilaitoksessa.


title: Jean-Michel Cousteau

text: Aikuisiällä Jean-Michel Cousteau oli perheyrityksen taustahahmona auttamassa isänsä tutkimusmatkoja. Cousteu järjesti, suunnitteli ja hankki varusteita "Calypsolle". Hän ei kuitenkaan saanut mielestään isältään tarpeeksi kunnioitusta ja alkoi siirtyä omien liiketoimien pariin. Vuonna 1979 Cousteau palasi traagisen tapahtuman seurauksesta auttamaan isäänsä. Philippe-veli kuoli lento-onnettomuudessa ja Jean-Michel Cousteau vakuutti isänsä jatkamaan edelleen tutkimustyötään. Jean-Michel Cousteau oli mukana isänsä televisiosarjoissa ja voitti mm. Emmy-palkinnon "Cousteau: Mississippi" -ohjelman tuottajana.


title: Jean-Michel Cousteau

text: Jean-Michel Cousteau toimi isänsä perustaman säätiön johdossa paluustansa vuoteen 1992, jolloin jätti The Cousteau Societyn. Tämän jälkeen Cousteau keskittyi omiin toimiinsa. Hän ajautui riitoihin isänsä kanssa 1990-luvun puolivälissä Cousteau-nimen käytöstä. Isä ei pitänyt siitä, että Cousteau-nimi yhdistettiin ekologiseen lomakohteeseen, jossa Jean-Michel oli osakkaana. Jacques-Yves Cousteau vaati, että lomakohteen logoon ja nimeen tulisi liittää myös Jean-Michelin nimi lisänä, jotta paikkaa ei suoraan sekoitettaisi Cousteau Societyn alaiseksi. Sanfranciscolainen oikeus päättikin, että Cousteau-nimeä ei saisi käyttää lomakohteen markkinoinnissa, eikä mainostamisessa Yhdysvalloissa.


title: Jean-Michel Cousteau

text: Vuonna 1999 Cousteau perusti oman säätiönsä Ocean Futures Societyn, jonka tarkoituksena on jatkaa mertensuojelua ja -tutkimusta. Hän myös aloitti televisiosarjan "Jean-Michel Cousteau’s Ocean Adventures" vuonna 2006. Cousteau oli myös vaikuttamassa samana vuonna Yhdysvaltain presidentti George W. Bushiin, joka perustikin Havaijille Papahānaumokuākea Marine National Monument -mertensuojelualueen.


title: Live Kölner Sporthalle 25.9.1976

text: Live Kölner Sporthalle 25.9.1976 on Rainbow-yhtyeen vuonna 2006 julkaistu livealbumi, joka on äänitettu Kölnissä, Saksan liittotasavallassa syyskuussa 1976.


title: Ubsunurin allas

text: Ubsunurin allas (Ubsu-Nurin allas, Uvs Nuurin allas) on painuma Keski-Aasiassa Venäjän ja Mongolian rajalla Altaivuorten itäpuolella. Altaassa on hyvin suolainen, melko matala ja laaja Uvs Nuurin suolajärvi. Alue sijaitsee subarktisen Siperian ilmaston ja Keski-Aasialle tyypillisen kuivan aavikkomaisen ja aromaisen ilmastovyöhykkeen rajalla. Oman lisänsä ympäristöön tuovat korkeat vuoret. Alue on pysynyt harvaan asuttuna, ja aroympäristö on säilynyt hyvin. Runsaan, monipuolisen eläimistönsä takia alue liitettiin Unescon maailmanperintöluetteloon vuonna 2003. Ubsunurin vuorialueella elää harvinainen lumileopardi.


title: Ubsunurin allas

text:
Suurin osa altaasta on Hövsgölin, Zavhanin ja Uvsin provinsseissa Mongoliassa, ja pieni kulmaus Tuvan tasavallassa Venäjällä.
Se sijaitsee muun muassa Altaivuorten ja Tannu-Olan vuorten välissä. Suurin kaupunki alueella on noin 23 000 asukkaan Ulaangom.


title: Ubsunurin allas

text: Ubsunurin allas kattaa 70 000 neliökilometriä. Altaassa on monia järviä. Sen keskustassa on Uvs Nuurin suolajärvi, joka on keskimäärin kuusi metriä syvä. Sen pinta-ala on 3 350 km², pituus 84 km ja leveys 79 km. Järven pinta on 759 metrin korkeudessa meren pinnasta. Järvi on erittäin suolainen. Vuorilta virtaa altaaseen monia jokia, muun muassa idästä Hangaivuorilta Baruntara Gol, Nariin Gol ja Tesiin Gol ja lännestä Altailta Kharkhiraa-joki ja Sangil Gol.


title: Ubsunurin allas

text: Alue on luonnonsuojelullisesti arvokas, koska harvaan asuttuna se on eräs harvoista ihmisen aiheuttamilta ympäristötuhoilta suhteellisen hyvin säästyneistä aroalueista. Siellä asuu harvassa mongolipaimentolaisia. Ubsunurin allas on Siperian kylmän ilmaston rajalla ja osa Keski-Aasian laajaa kuivaa pensasaroaluetta, jota täplittävät aavikot. Uvs Nuurin järven lähellä on puoliaavikkoa, aavikkoaroa ja aroa. Lisäksi on vuoristojen lauhkeaa niittyä, tundraniittyä, korkeiden vuoristojen niittyaroa. Alueella on myös jokivarsien niittyjä ja soita sekä lehtikuusimetsiä. Alueen itäosan altaan kasvillisuus enemmän aroa, länsiosan eli Ulaangomin seudun kasvillisuus aavikkoaroa. Vuorten kasvillisuus metsäaroa.


title: Ubsunurin allas

text: Alueella kohtaavat maailman pohjoisin varsinainen kuivuusaavikko ja eteläisin tundra. Ilmasto on erittäin mantereinen, eli kuiva ja lämpötiloiltaan jyrkästi vaihteleva niin vuodenaikojen kuin vuorokaudenaikojenkin mukaan. Sademäärä on noin 100–200 mm. Ulaangomissa sataa keskimäärin 135 mm vuodessa, josta enin osa kesällä, varsinkin heinäkuussa. Vähiten sataa tammikuussa, vain 1,8 mm, ja heinäkuussa eniten, 35 mm.


title: Ubsunurin allas

text: Ulaangomin tammikuun keskilämpötila on −32,1 °C, heinäkuun 18,9 °C. Talvella lämpötila putoaa jopa −58 asteeseen ja nousee kesällä +47 asteeseen. Vuoden keskilämpötila Uvs Nuur -järvellä on −4 ja −1 asteen välillä. Vuoristoisuus sekä kylmän Siperian ja kuivan Keski-Aasian kohtaaminen näkyy alueen ilmastollisessa vaihtelevuudessa ja erilaisina kasvillisuusalueina.


title: Ubsunurin allas

text: Ubsunurin altaassa on kasvillisuudeltaan ja ilmastoltaan monenlaisia alueita: jäätiköitä, vuoristotundraa, subalpiinista niittyä, laajoja vuoristometsiä, metsäaroja, puuttomia aroja, puolikuivia autiomaita ja joillain seuduilla vaeltavia hiekkadyynejäkin. Vuorilla elää harvinainen, uhanalainen lumileopardi. Metsässä elää muun muassa ilveksiä, aavikolla aavikkorottia.


title: Alcyone

text: Alcyone voi tarkoittaa seuraavia asioita:


title: Alcyone (laiva)

text: Alcyone on The Cousteau Societyn tutkimusalus. Se on saanut nimensä kreikkalaisen mytologian tuulten hallitsijan tyttäreltä Alkyonelta. Alumiinirunkoisen aluksen suunnitteli André Mauric.


title: Alcyone (laiva)

text: Aluksessa käytetään Jacques-Yves Cousteaun kehittämää Turbosail-purjehdusjärjestelmää. Se purjehti ensimmäistä kertaa onnistuneesti toukokuussa 1985. Samana vuonna alus lähti ensimmäiselle tutkimusmatkalleen yhdessä Cousteaun toisen aluksen "Calypson" kanssa. "Calypson" uppoamisen jälkeen 1996 "Alcyonesta" tuli Cousteau Societyn merkittävin tutkimusalus.


title: Live Nürnberg Messezentrum 28.9.1976

text: Live Nürnberg Messezentrum 28.9.1976 on Rainbow’n lokakuussa 2007 julkaistu livealbumi, joka on äänittetty Nürnbergissä, Saksan liittotasavallassa syyskuussa 1976.


title: Peltoemäkki

text: Peltoemäkki ("Fumaria officinalis") on yksivuotinen, punakukkainen emäkkikasvi. Laji on myrkyllinen. sisältäen monia alkaloideja kuten esimerkiksi protopiinia ja sinaktiinia sekä fumariinia.


title: Peltoemäkki

text: Peltoemäkki on kasvattaa 20–30 senttiä korkean hennon ja haaraisen varren. Kerrannaiset lehdet ovat kapealiuskaisia ja sinivihreitä. Lehdyköiden liuskat ovat suikeita. Kukkien tukilehdet ovat pieniä. Kukinto on noin 20-kukkainen terttu. Kukan teriö on 7–9 mm pitkä ja noin kolme kertaa verhiön pituinen. Väriltään teriö on vaalean sinipunainen, kärjestään mustahko. Teriön tyvipäässä on lyhyt, pussimainen kannus. Peltoemäkki kukkii Suomessa heinä-elokuussa. Hedelmä on yksisiemeninen pähkylä.


title: Peltoemäkki

text: Peltoemäkin voi sekoittaa läheiseen pikkuemäkkiin ("F. vaillantii").


title: Peltoemäkki

text: Peltoemäkkiä tavataan lähes koko Euroopassa Länsi-Venäjälle saakka. Norjan, Ruotsin ja Suomen pohjoisosista se puuttuu. Lajia tavataan myös Pohjois-Afrikassa Marokosta Tunisiaan, Turkissa ja Kaukasuksella. Pohjois-Amerikan itäosiin laji on levinnyt ihmisen mukana. Suomessa peltoemäkki on yleinen laji Oulu–Kajaani-linjan eteläpuolella. Runsain se on eteläisimmässä Suomessa. Lapista peltoemäkki puuttuu.


title: Peltoemäkki

text: Peltoemäkki viihtyy ravinteikkailla savi- ja hiekkamultamailla. Sitä tavataan erityisesti puutarhoissa ja kasvimailla sekä joskus myös viljapelloilla rikkaruohona. Rikkaruohona laji on kuitenkin varsin harmiton.


title: Peltoemäkki

text: Peltoemäkkiä on aikaisemmin käytetty rohtona. Sitä käytettiin vatsa- ja ihottumalääkkeenä ja sen uskottiin puhdistavan verenkiertoa. Kasvia on myös käytetty värjäykseen. Kasvin kukilla voi värjätä villan keltaiseksi.


title: Gotha P.60

text: Gotha P.60 oli toisen maailmansodan aikainen saksalainen suihkuhävittäjämalli, jonka kehittely jäi kesken sodan päättyessä. Kone oli kaksimoottorinen "lentävä siipi", ja se pohjautui aikaisempaan Horten Go 229 -tyyppiin. Koneessa oli useita poikkeuksellisia ratkaisuja: lentävä siipi, miehistön makaava asento, paineistettu ohjaamo, ohjainpintajärjestely ja siiven etureunasolat.


title: Gotha P.60

text: Gotha-lentokonetehdas sai elokuussa 1944 tehtäväkseen valmistaa 40 kappaletta Horten Ho 229 -suihkuhävittäjiä, joissa oli käytetty Reimar Hortenin kehittelemää lentävä siipi -ideaa. Kone muodosti kolmiomaisen litteän siiven, ja myös rungon alapinta toimi kantovoimaa tuovana siipipintana. Hortenissa oli kuitenkin muutamia heikkouksia: moottorit olivat siiven sisällä, jolloin huolto ja uusien vomalähteiden kokeilu oli hidasta ja kallista, koneen hyötypaino oli pieni ja rungossa ei ollut riittävästi tilaa mikäli miehistöä tai aseistusta olisi haluttu lisätä. Siiven profiili oli korkea ja takareunan jättökulma suuri, mitkä olivat aerodynaamisesti huonoja ratkaisuja. Gothassa molempia saatiin parannettua.


title: Gotha P.60

text: Gothan insinöörit kehittelivät ideaa tohtori Hunerjägerin johdolla. Tammikuussa 1945 Gothan insinöörit esittelivät Saksan Ilmailuministeriölle () uuden konseptin suihkuhävittäjäksi, "Gotha P.60:n".


title: Gotha P.60

text: Gotha P.60 oli lentävä siipi kuten Hortenkin, mutta moottorit oli asetettu siiven ja rungon ulkopuolelle, toinen ala- ja toinen yläpuolelle. Näin ne oli helppo huoltaa ja tarvittaessa jopa kokeilla uusia moottorityyppejä. Moottoreina oli kaksi BMW 003A-1 -suihkuturbiinia, jotka kumpikin antoivat 800 kp työntövoiman. Miehistönä oli kaksi lentäjää, jotka makasivat vatsallaan kestääkseen paremmin kaarroista aiheutuvia G-voimia. Koneen keulana toimi paineistetun ja panssaroidun ohjaamon kupu.


title: Gotha P.60

text: Keskirunko (keskisiipi) oli hitsattu teräsputkirunko, pinta taivutettua lentokonevaneria. Varsinaisten siipiosien kantava rakenne oli puinen rei'itetty profiili.


title: Gotha P.60

text: Koska kone oli lentävä siipi, eikä sivuvakainta ollut lainkaan, konetta ohjattiin suurissa nopeuksissa pienillä siivenkärjistä nousevilla levyillä, jotka olivat vinosti lentosuuntaan nähden. Tällöin levyn nosto aiheutti vääntömomenttia, mikä käänsi koneen. Siiven etureunaan rakennettiin laskeutuessa avattavat hydraulisesti toimivat siipisolat, etureunavakaimet, estämään koneen sakkaaminen. Alemman moottorin molemmin puolin sijaitsivat suhteellisen pienikokoiset nostovoimaa lisäävät laskeutumissiivekkeet. Takareunan laipat toimivat korkeusvakaimena.


title: Gotha P.60

text:
Ilman perävakaajaa olevat lentävät siivet ovat vaikeita hallittavia laskeuduttaessa. Tämä huomioitiin suunniteltaessa P.60:n laskutelineiden sijoittelua sekä ammusten ja polttoaineen sijoitusta: painopisteen tuli laskun aikana olla mahdollisimman takana. Koneen laskutelineet olivat ylikokoiset: ne olivat valmiita, ylimääräisiä Junkers Ju 88 -pommikoneen laskutelineitä.
Koneesta suunniteltiin kolme versiota: raskas hävittäjä (), tiedustelukone () ja korkealle nouseva torjuntahävittäjä (). Aseistuksena oli joko neljä MK108-automaattitykkiä tai kaksi MK103:a. Tiedustelukoneessa oli kaksi RB 50/18-kameraa. Torjuntahävittäjä voitiin varustaa myös Walter HWK 509B -rakettimoottoreilla, jolloin mallimerkintä oli P.60A/R.


title: Gotha P.60

text: P.60:n miehistön oli vaarallista poistua koneesta hätätilanteessa, sillä hyppäävä lentäjä iskeytyi helposti moottoriin. Tämän vuoksi suunniteltiin myös versio P.60A-2, jossa molemmat moottorit olivat siiven alapuolella. Siirto heikensi kitenkin koneen kaarrelento-ominaisuuksia. Jatkokehittelyssä koneeseen aiottiin suunnitella heittoistuinmekanismi.


title: Gotha P.60

text: P60-mallista kehitettiin rakenteeltaan ja tekniikaltaan yksinkertaistettu B-versio. Miehistön makaava ohjausasento oli korvattu normaalilla perättäin istuttavalla ohjaamolla ja deltasiiven molempiin kärkiin lisättiin sivuvakaajat. Moottorit vaihdettiin tehokkaampiin Heinkel HeS 011-suihkumoottoreihin. RLM hyväksyi tuotannon 1945, mutta valmistelu keskeytettiin kun C-malli kehitettiin.


title: Gotha P.60

text: C-malli oli suunniteltu yöhävittäjäksi. Rakenne muistutti B-mallia, mutta ohjaamorunkoa pidennettiin, kone sai selkeän deltasiivestä eteen työntyvän keulaosan. Keulaan sijoitettiin tutka ja "Morgenstern"-tutka-antenni.


title: Gotha P.60

text: Kaikkien konemallien kehittely katkesi viimeistään sodan viime kuukautena: yhdysvaltalaiset joukot valtasivat Gothan tehdasalueen 14. huhtikuuta 1945. Useita keskeneräisiä Horten 8-229 -koneita jäi sotasaaliiksi.


title: Turkish Airlinesin lento 981

text: Turkish Airlinesin lento 981 oli matkalla Pariisin Orlyn lentoasemalta Lontoon Heathrow'n lentoasemalle 3. maaliskuuta 1974, kun se syöksyi Ermenonvillen metsään Senlisin kylän lähelle noin 45 kilometriä pohjoiseen Pariisin keskustasta. Koneen kaikki 346 matkustajaa kuolivat.


title: Turkish Airlinesin lento 981

text: Lento 981 oli tullut Istanbulin Yeşilköyn kansainväliseltä lentoasemalta ja laskeutunut Pariisin Orlyn lentoasemalle aamulla 3. maaliskuuta kello 11.00. Kone oli McDonnell Douglas DC-10 ja siinä oli 167 matkustajaa ja 13 miehistön jäsentä. 50 matkustajaa nousi koneeseen Pariisissa, joka oli ensimmäinen välilaskupaikka ennen Lontoota. Aamu oli vilkas, ja koneeseen oli myyty enemmän lippuja kuin lentokoneeseen mahtui. British European Airways -lentoyhtiön henkilökunta oli lakossa Lontoon pääkentillä, joten monet Lontoon matkustajat olivat varanneet lentonsa Turkish Airlinesilta ja muilta lentoyhtiöiltä. Kello 12.30 kone nousi Orlyn lentoasemalta kohti Englannin kanaalia.


title: Turkish Airlinesin lento 981

text: Kone lensi ensin itään, josta se kääntyi pohjoiseen. Näin se vältti lentoa Pariisin keskustan yläpuolella. Välittömästi kun lentokone oli ylittänyt Meuxin kaupungin, ohjaamosta ilmoitettiin lennonjohdolle, että koneen paineistuksessa oli vikaa, kone kulki suurella ylinopeudella ja polttoaine kului nopeasti. Pian tämä jälkeen lennonjohto kuuli turkiksi manauksen, jossa todettiin, että lentokoneen runko pettää. Kone joutui syöksyyn ohjauskyvyttömänä.


title: Turkish Airlinesin lento 981

text: Kone katosi tutkasta ja syöksyi Ermenonvillen metsään Senlis'n kylän lähelle. Koneen runko kaivoi 800 metriä pitkän ja 20 metriä leveän uran maastoon. Koneen jäännöksiä löytyi vielä kilometrin päästä hylkypaikasta. Jopa kymmenen kilometrin päästä löytyi kahdeksan onnettomuuden uhrin ruumiit. Kun lentokone oli ylittämässä Pariisi–Lille-moottoritietä, silminnäkijät kuulivat räjähdyksiä ilmassa, ennen kuin kone syöksyi metsään.


title: Turkish Airlinesin lento 981

text: Lentoasemalla konetta lastannut henkilökunta ei ollut saanut lastausluukkua kunnolla kiinni, eikä punainen merkkivalo sammunut. Lopulta merkkivalon lamppu oli kytketty irti. Matkatavaraluukku pääsi irtoamaan luukun lukituksen toimittua virheellisesti. Luukku aukesi lennon aikana ja paine ruumasta pakeni. Sen seurauksena ruuman ja matkustamon välinen laipio murtui matkustamon paineen voimasta ja sai peräsimien hydrauliikkaputket tuhoutumaan.


title: Turkish Airlinesin lento 981

text: Onnettomuuden syy oli DC-10:n suunnitteluvirhe. Lukitus ei olisi saanut olla kuormaajien harkinnan varassa. Tavanmukaisesti ohjausvirhe katsottiin osaksi onnettomuuden syytä.


title: Turkish Airlinesin lento 981

text: Turkish Airlinesin lennon 981 onnettomuus oli kaikkien aikojen vakavin matkustajalentokone-onnettomuus Ranskassa. 25. kesäkuuta 2000 Air Francen lento 4590 syöksyi maahan Gonessen esikaupunkialueelle 16,5 kilometriä Pariisista. Kone törmäsi "Les Relais Bleus" -hotelliin, jossa kuoli neljä ihmistä. Kaikki koneessa olleet 100 matkustajaa ja yhdeksän miehistön jäsentä menehtyivät.


title: Hallittu kaaos

text: Hallittu kaaos on rap-artisti Joniveljen vuonna 2008 julkaistu studioalbumi. Se julkaistiin Rähinä Recordsin kautta.


title: Mouhijärven Osuusmeijeri

text: Mouhijärven Osuusmeijeri (MOM) oli suomalainen meijeri. Meijeri perustettiin 1906 ja se haettiin konkurssiin kesällä 1999. Meijerin kaatoivat kiristynyt kilpailu, vähän aiemmin ollut listerialöytö seurannaisvaikutuksineen ja ison kauppaketjuasiakkaan menettäminen. Yksi tekijä oli myös lähes kolmenkymmenen maidontuottajan irtaantuminen meijeristä. Viime vaiheessa yhtiön toimitusjohtaja oli Juha Järvinen ja hallituksen puheenjohtaja Tenho Juvonen. Työntekijöitä yrityksessä oli 30, millä se oli Mouhijärven suurin työllistäjä. Vuodessa meijeri keräsi maitoa vajaat 20 miljoonaa litraa. Erityisesti yritys tunnettiin voistaan, jonka pakkauksessa oli isolla kirjaimet MOM. Lisäksi meijeri tuotti ainakin maitoa ja mehua. Konkurssin jälkeen suurin osa MOM:lle maitoa tuottaneista maidontuottajista siirtyi Hämeenlinnan Osuusmeijerin piiriin. Jonkin aikaa vanhan meijerin tiloissa toimi liha-alan yritys Lihamesta. Nykyisin paikalla on pubi.


title: Classic Rainbow

text: Classic Rainbow on Rainbow-yhtyeen vuonna 2001 julkaistu kokoelma-albumi.


title: Jean Delay

text: Jean Delay (14. marraskuuta 1907 Bayonne, Ranska – 29. toukokuuta 1987 Pariisi, Ranska) oli ranskalainen psykiatri, neurologi ja tietokirjailija sekä Ranskan akatemian jäsen.


title: Jean Delay

text: Jean Delay oli kirurgi Maurice Delayn poika. Jean aloitti lääketieteellisessä koulussa jo 16-vuotiaana. Hänestä tuli kuuluisan pariisilaisen Pitié-Salpêtrière-sairaalan neuropsykiatri 29-vuotiaana ja Saint Annen sairaalan psykiatrian professori 39-vuotiaana.


title: Jean Delay

text: Delay teki paljon merkittävää tutkimustyötä. Vuonna 1939 hän perusti Ranskan ensimmäisen EEG-laboratorion. Hän toi myös sähköhoidon Ranskaan ja tutki tämän fysiologisia ja psykologisia vaikutuksia. Delayn tunnetuimmat työt lienevät kuitenkin psykofarmakologian puolella. Hän tutki monien huumeiden, kuten LSD:n, vaikutusta ihmisen psykologiaan ja käyttäytymiseen. Kumppaninsa Pierre Denikerin kanssa hän ehdotti ensimmäisenä fenotiatsiinin käyttöä skitsofrenian hoidossa vuonna 1952.


title: Jean Delay

text: Ranskan akatemian jäseneksi Delay otettiin vuonna 1959. Hän kuoli vuonna 1987.


title: Jean Delay

text: Jean Delayn tytär näyttelijä Florence Delay valittiin Ranskan akatemiaan vuonna 2001 ja hänen poikansa Claude Delay on psykoanalyytikko ja kirjailija.


title: Radio Days

text: Radio Days on Woody Allenin 1987 ohjaama elokuva. Elokuva tarkastelee nostalgisesti amerikkalaisen perheen elämää radion kulta-aikana. Elokuvan kertojaääni kuuluu Allenille, mutta tässä teoksessa hän ei esiinny kameran edessä. Nuoren Woodyn alter egoa "Joeta" esittää Seth Green.


title: Radio Days

text: Video-oppaassa vuodelta 1995 Ilkka Jauhiainen antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota "hyvä". Jauhiainen piti elokuvaa sympaattisena ja episodimaisena, mutta hieman turhan kevyenä ja nostalgisena.


title: Rajamailla

text: Rajamailla on Torpedo-yhtyeen kolmas albumi. Sen julkaisi Texicalli Records toukokuussa 2008.


title: Lain ulkopuolella (vuoden 1987 elokuva)

text: Lain ulkopuolella on Ville Mäkelän vuonna 1987 ohjaama rikosdraama.


title: Lain ulkopuolella (vuoden 1987 elokuva)

text: Varakkaan perheenisän raiskaaman naisen veli päättää kostaa sisarensa kärsimykset. Kritiikissä elokuvaa pidetään sävykkäänä ja monipuolisena, kun se kuvaa, kuinka raiskaus vaikuttaa laajalti kymmeniin ihmisiin ja kuinka uhreista tulee rikollisia.


title: Lain ulkopuolella (vuoden 1987 elokuva)

text: Jo aikalaisarvioissa näyttelijätyö saa arvostusta. Sen sijaan ohjauksen suorastaan sosiologinen ote saa ristiriitaisia arvioita. Toisaalta se jättää kylmäksi, toisaalta todetaan onnistuneeksi ratkaisu, ettei tarinaa vesitetä tunnevaltaisuudella.


title: Lain ulkopuolella (vuoden 1987 elokuva)

text: Myöhemmässä kritiikissä Litjan piirtämää häikäilemätöntä roolihahmoa luonnehditaan pirulliseksi. Realismin jäsentyminen jää hiukan puutteelliseksi, mutta viranomaisten empatian puutteeseen ja oikeusjärjestelmän kyvyttömyyteen kohdistuu kritiikin mukaan ankaraa arvostelua. Käsikirjoituksen laatinut Olli-Pekka Parviainen ja veljeä näyttelevä Kari Heiskanen saivat Jussi-palkinnon.


title: Aleksandr Kurlovitš

text: Aleksandr Nikolajevitš Kurlovitš (, 27. heinäkuuta 1961 Grodno – 6. huhtikuuta 2018) oli valkovenäläinen superraskaan sarjan painonnostaja. Hän edusti urallaan myös Neuvostoliittoa. Hän hallitsi pitkän aikaa ylivoimaisesti painonnoston raskainta painoluokkaa maailmassa ja voitti muun muassa kaksi olympiakultaa sekä lukuisia maailmanmestaruuksia.


title: Aleksandr Kurlovitš

text: Vuonna 1984 Kurlovitš jäi joukkuetoverinsa Anatoli Pisarenkon kanssa Montrealin lentokentällä kiinni anabolisten steroidien hallussapidosta. Tämän johdosta heidät erotettiin maajoukkueesta ja he menettivät "Urheilun mestari" -arvonimen. Kurlovitš palasi maajoukkueeseen vuonna 1987, minkä jälkeen alkoi hänen pitkään kestänyt valtakautensa painonnoston superraskaassa sarjassa.


title: Aleksandr Kurlovitš

text: Kurlovitš voitti urallaan olympiakultaa Soulissa 1988 ja Barcelonassa 1992. Atlantassa 1996, joka jäi hänen viimeisiksi arvokilpailuikseen, hänen sijoituksensa oli viides. Maailmanmestaruuden Kurlovitš voitti yhteistuloksella neljästi. Ostravassa 1987 hän sijoittui sekä tempauksessa että työnnössä hopealle mutta voitti kultaa parhaalla yhteistuloksella 472,5 kilogrammaa, joka oli silloinen maailmanennätys. Ostravassa 1987, Ateenassa 1989 ja Istanbulissa 1994 hän voitti maailmanmestaruuden molemmissa nostomuodoissa sekä yhteistuloksessa. Moskovassa 1983 hän saavutti molemmista nostomuodoista ja yhteistuloksesta hopeaa.


title: Aleksandr Kurlovitš

text: EM-kultaa Kurlovitš voitti yhteistuloksella kahdesti (1989 ja 1990) ja sijoittui kerran hopealle (1983). Neuvostoliiton mestaruuden hän voitti kolmesti ja sijoittui hopealle kahdesti. Kurlovitš teki urallaan kaikkiaan 12 maailmanennätystulosta, joista neljä syntyi tempauksessa, kaksi työnnössä ja kuusi yhteistuloksessa.


title: Sergej Barbarez

text: Sergej Barbarez (s. 17. syyskuuta 1971 Mostar, Jugoslavia) on bosniahertsegovinalainen entinen jalkapalloilija.


title: Sergej Barbarez

text: Barbarez pelasi keskikentällä hyökkäävässä roolissa. Hän pystyi pelaamaan myös hyökkääjänä.


title: Sergej Barbarez

text: Barbarez edusti seuratasolla Saksassa vuosina 1992–2008 Hannoveria, Union Berliniä, Hansa Rostockia, Borussia Dortmundia, HSV:tä ja Bayer Leverkusenia. Bosnia ja Hertsegovinan maajoukkueessa hän pelasi vuosina 1998–2006 49 ottelua ja teki niissä 17 maalia.


title: Polttonestettä

text: Polttonestettä on Torpedo-yhtyeen ensimmäinen albumi. Sen julkaisi Ranka Recordings maaliskuussa 2001. Levy äänitettiin Hasse Wallin Studio 3000:ssa. Kaikki kappaleet ovat Aki Tryggin säveltämiä ja sanoittamia.


title: Polttonestettä

text: Kaikki kappaleet säveltänyt ja sanoittanut A.J. Trygg sekä sovittanut Torpedo.


title: Pätkä tietä ja vähän bensaa

text: Pätkä tietä ja vähän bensaa on Torpedo-yhtyeen toinen albumi. Sen julkaisi Texicalli Records helmikuussa 2006. Levyn avausraita "Sinne on pitkä matka" on julkaistu myös singlenä.


title: Puhu hänelle

text: Puhu hänelle ("Hable con ella") on Pedro Almodóvarin ohjaama draamaelokuva vuodelta 2002. Elokuva kertoo kahdesta miehestä, jotka tutustuvat toisiinsa huolehtiessaan heille rakkaista naisista, jotka molemmat makaavat koomassa. Almodóvar käyttää elokuvan kerronnassa muun muassa modernia tanssia, vanhanaikaista filmikuvausta ja espanjalaista kansanmusiikkia.


title: Puhu hänelle

text: Huikeaksi arvostelumenestykseksi osoittautunut teos voitti muun muassa Ranskan César-palkinnon parhaalle elokuvalle ja Oscar-palkinnon parhaasta alkuperäiskäsikirjoituksesta.


title: Puhu hänelle

text: Vuonna 2016 "Puhu hänelle" äänestettiin BBC:n kyselyssä alkaneen vuosisadan 30 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Uskon että uskon

text: Uskon että uskon () on italialaisen katolisen filosofin Gianni Vattimon lyhyt kirja vuodelta 1996. Teoksessa Vattimo pohtii uskomisen merkitystä nykyajassa sekä omaa uskoaan. Kirjan suomennos ilmestyi vuonna 1999 Kustannusosakeyhtiö Nemon kustantamana.


title: Uskon että uskon

text:
Vattimo näkee uskontojen aseman nykyaikana jopa entisestään vahvistuneen tieteellisen todellisuuskäsityksen leviämisestä huolimatta. Esimerkiksi paavin ja islamilaisten johtajien poliittinen valta on kasvanut.
Vattimo pohtii ristiriitaa kristinuskon luomiskertomuksen tapaisten tarujen sekä tieteen, järjen ja valistuksen arvojen välillä. Katolinen kirkko kieltää ehkäisyn, mikä vaikuttaa väestöräjähdykseen ja aidsin leviämiseen sekä suhtautuu kielteisesti naispappeuteen vedoten todellisuuskäsitykseen, jossa naisella nähdään olevan ”luonnollinen” asema. Vattimon mukaan katolisen kirkon itsepäisesti julistama oppi perheestä ja seksuaalisuudesta, jota edes uskovaiset katolisen kirkon jäsenet eivät ota tosissaan, hakee oikeutusta usein naurettavalta näyttävien opillisten perustelujen sijaan pikemminkin tarpeesta puolustaa tosiuskovaista. Tosiuskovaisen täytyy erottautua tapojen avulla, joita mikään järkevä moraalikäsitys ei vaadi, mutta jotka ovat hyödyllisiä vahvistaessaan kirkon yhtenäisyyttä. Kyse on yrityksestä välttää vaikutelma kristillisen opin heikentymisestä, siitä että kristinusko antaisi liian ystävällisen kuvan suhteestaan ihmiseen ja elämän säilymiseen maapallolla.


title: Uskon että uskon

text: Vattimo korostaa uskovaisen vapautta tulkita kristinuskoa. Vattimon oma käsitys kristinuskosta perustuu väkivallattomuuteen ja lähimmäisenrakkauteen. Maallistumisen Vattimo näkee mahdollisuutena päästä eroon uhkailusta ja järjettömyydestä, joihin hän lukee muun muassa kirkon ehkäisykiellon ja suhtautumisen homoseksuaaleihin.


title: Uskon että uskon

text: Vattimo kirjoittaa tiiviisti ja teos vaatii edeltäviä tietoja filosofiasta. Tämän vuoksi suomentaja on laatinut kirjan loppuun Vattimon mainitsemia henkilöitä ja käsitteitä selittävän sanaston.


title: Torpedo (yhtye)

text: Torpedo on suomalainen rockyhtye. Yhtyeen perustivat helsinkiläiset koulutoverit Aki Trygg, Janne Puurtinen ja Santeri Saksala vuonna 1999. Torpedo on julkaissut kolme albumia, singlejä sekä yhden EP-levyn.


title: Fabio Biondi

text: Fabio Biondi (s. 15. maaliskuuta 1961) on italialainen viulisti ja kapellimestari. 1989 Biondi perusti Europa Galanten, italialaisen barokkimusiikkiin erikoistuneen soittajiston, jota myös johtaa.


title: Fabio Biondi

text: Biondin tunnetuimpiin levytyksiin lukeutuvat Antonio Vivaldiin "Neljä vuodenaikaa" ja ooppera "Bajazet", Arcangelo Corellin concerti grossi, Alessandro Scarlattin ja Georg Friedrich Händelin teokset, 1700-luvun italialainen ohjelmisto (Vivaldi, Francesco Maria Veracini, Pietro Locatelli, Giuseppe Tartini) ja Bachin, Franz Schubertin ja Robert Schumannin viulusonaatit. Biondi esiintyy myös duona pianon, fortepianon ja cembalon soittajien kanssa.


title: NBA-kausi 2008–2009

text: NBA-kausi 2008–2009 oli NBA-liigan 63. kausi. Runkosarja alkoi 28. lokakuuta 2008 ja päättyi 15. huhtikuuta 2009, jonka jälkeen käynnistyivät pudotuspelit. Mestaruutta juhli kauden päätteeksi Los Angeles Lakers, kun se voitti 15. mestaruutensa kaatamalla 14. kesäkuuta päättyneessä finaalisarjassa Orlando Magicin otteluvoitoin 4–1.


title: NBA-kausi 2008–2009

text: Kautta värittivät erityisesti lukuisat valmentajavaihdokset: peräti 15 joukkuetta vaihtoi valmentajaa ennen runkosarjaa tai sen aikana, Phoenix Suns kahdesti.V=voitot, H=häviöt, V%=voittoprosentti, *=divisioonansa voittaja


title: Lisa Randall

text: Lisa Randall (s. 18. syyskuuta 1962 Queens, New York City, New York, Yhdysvallat) on yhdysvaltalainen fyysikko.


title: Lisa Randall

text: Randall on erikoistunut teoreettiseen fysiikkaan. Hänen tutkimusaiheitaan ovat muun muassa hiukkasfysiikka, kosmologia ja säieteoria. Randall toimii nykyisin Harvardin professorina. Aiemmin hän on työskennellyt muun muassa Princetonissa ja MIT:ssä.


title: Lisa Randall

text: Time-lehti nosti Randallin maailman sadan vaikutusvaltaisimman ihmisen listalle vuonna 2007.


title: Leon Spinks

text: Leon Spinks (s. 11. heinäkuuta 1953 Saint Louis) on yhdysvaltalainen entinen raskaansarjan nyrkkeilijä, jolla on takanaan menestyksekäs ura niin amatööri- kuin ammattilaiskehistä. Amatöörinä hän voitti kultaa Montrealin olympiakilpailuista ja kohtasi jo kahdeksannessa ammattilaisottelussaan maailmanmestari Muhammad Alin, jonka hän kaikkien yllätykseksi voitti nousten maailmanmestariksi helmikuussa 1978. Jo saman vuoden syyskuussa hän menetti mestaruutensa takaisin Alille uusintaottelussa.


title: Leon Spinks

text: Spinksin suurin saavutus amatööriuralla oli raskaan keskisarjan olympiakulta 1976 Montrealin kisoista. Hän voitti tuolloin marokkolaisen A.L. Fatihin tyrmäyksellä ensimmäisessä erässä, neuvostoliittolaisen A. Klimanovin tuomaripistein 5–0, itäsaksalaisen Ottomar Sachsen pistein 5–0, puolalaisen Janusz Gortatin pistein 5–0 sekä loppuottelussa kuubalaisen Sixto Sorian kehätuomarin keskeytyksellä kolmannessa erässä. Kaksi vuotta aikaisemmin Spinks oli saavuttanut pronssia Havannan MM-kisoista. Amatööriurallaan Spinks saavutti kaikkiaan 178 voittoa ja kärsi seitsemän tappiota.


title: Leon Spinks

text: Pian Montrealin olympialaisten jälkeen Spinks ryhtyi ammattilaiseksi. Ensimmäisessä ammattilaisottelussaan tammikuussa 1977 hän tyrmäsi vastustajansa Bob Smithin viidennessä erässä. Spinksin voittoputki katkesi kuudennessa ammattilaisottelussa saman vuoden lokakuussa, kun hän otteli ratkaisemattoman Scott LeDouxin kanssa. Voitettuaan heti perään Italian Alfio Riguettin Spinks nousi kuitenkin raskaan sarjan ykköshaastajien joukkoon.


title: Leon Spinks

text: Seuraavassa, vasta järjestyksessään kahdeksannessa, ammattilaisottelussaan 15. helmikuuta 1978 Spinks pääsi iskemään Muhammad Alia vastaan yleisesti tunnustetusta raskaan sarjan maailmanmestaruudesta. Las Vegasin Hilton Hotelissa käydyssä ottelussa Ali ei odottanut kokemattomalta haastajaltaan ihmeempiä, mutta lopulta Spinks vei täydet 15 erää kestäneen ottelun ja maailmanmestaruuden nimiinsä tuomarien hajaäänituomiolla. Tuohon aikaan maailmassa valtaa piti kaksi suurta nyrkkeilyjärjestöä, WBA ja WBC. Näistä jälkimmäinen otti Spinksiltä pois mestaruusvyönsä, kun tämä sopi uusintaottelusta Alin kanssa sen sijaan että olisi kohdannut liiton ykköshaastajaksi nimeämän Ken Nortonin. Nortonista tuli WBC:n maailmanmestari, ensimmäistä kertaa nyrkkeilyn historiassa voittamatta mestaruusottelua. Episodin johdosta Spinks jäi viimeiseksi raskaan sarjan kiistattomaksi maailmanmestariksi ennen kuin Mike Tyson kohosi mestariksi. Spinks ja Ali kohtasivat WBA:n mestaruusottelussa saman vuoden syyskuussa New Orleansissa. Tällä kertaa Ali voitti 15-eräisen ottelun kaikin tuomariäänin. Heti perään Spinks hävisi ottelunsa tulevalle maailmanmestarille Gerrie Coetzeelle ensimmäisen erän tyrmäyksellä.


title: Leon Spinks

text: Tyrmättyään lokakuussa 1980 WBC-liiton ykköshaastajan Bernardo Mercadon Spinks pääsi iskemään uudelleen MM-tittelistä, tällä kertaa voittamatonta Larry Holmesia vastaan. Holmes oli puolustanut mestaruuttaan yhdeksää haastajaa, viimeksi Alia ja Trevor Berbickiä vastaan. Kesäkuussa 1981 Detroitin Joe Louis Arenalla käyty WBC-liiton mestaruusottelu ei ehtinyt pitkään vanheta, kun Holmes tyrmäsi Spinksin kolmannessa erässä. Kohtaaminen jäi Spinksin ainoaksi otteluksi kyseisenä vuonna.


title: Leon Spinks

text: Spinks jatkoi vielä uraansa melko satunnaisesti otellen sekä raskaassa että alemmassa raskaassa sarjassa. Vuonna 1985 Spinks otteli taas ahkerasti ja tyrmäsi joulukuussa Kip Kanen ja sai nimiinsä WBC-liiton Amerikan mantereen mestaruustittelin. Seuraavassa ottelussaan maaliskuussa 1986 hän pääsi vielä ottelemaan WBC:n alemman raskaansarjan maailmanmestaruudesta Dwight Muhammad Qawia vastaan, mutta Qawi tyrmäsi hänet kuudennessa erässä. Vielä huhtikuussa 1987 hän sai nimiinsä WBC-liiton Amerikan mantereen mestaruuden voitettuaan Jeff Jordanin.


title: Leon Spinks

text: Sittemmin Spinksin ura lähti voimakkaaseen laskusuuntaan ja hän kärsi useita tappioita. Viimeisen nyrkkeilyottelunsa Spinks kävi vuonna 1995 Fred Houpea vastaan. Sittemmin hän on sortunut huumeisiin ja kärsii dementiasta. Nykyisin Spinks työskentelee McDonaldsissa. Myös hänen veljensä Michael Spinks on nyrkkeilyn olympiavoittaja ja ammattilaisten maailmanmestari.


title: Sixto Soria

text: Sixto Soria Cabrera (s. 27. huhtikuuta 1954) on kuubalainen entinen nyrkkeilijä. Kuubalaiseen tapaan hän pysytteli koko uransa ajan amatöörinä.


title: Sixto Soria

text: Soria voitti raskaan keskisarjan (81 kg) maailmanmestaruuden 1978 Belgradissa, missä hän voitti loppuottelussa jugoslavialaisen Tadija Kacarin. Kaksi vuotta aikaisemmin hän oli saavuttanut hopeaa Montrealin olympialaisissa kärsittyään loppuottelussa tappion tulevalle ammattilaisten raskaansarjan maailmanmestarille Leon Spinksille.


title: Sixto Soria

text: Kuuban mestaruuden Soria voitti urallaan neljä kertaa (1975–1977, 1979). Aktiiviaikoina hänen mittansa olivat 188 senttimetriä ja 81 kilogrammaa.


title: Kd

text: Kd tarkoittaa seuraavia:


title: Georgian humanitaarinen apu 2008

text: Georgian humanitaarinen apu 2008 alkoi, kun Etelä-Ossetiasta käydyt taistelut alkoivat laantua 13. elokuuta 2008 Georgian armeijan käytännössä vetäydyttyä Tskhinvalin ja Gorin alueilta kohti Tbilisiä. Yhdysvaltain presidentti George W. Bush velvoitti Yhdysvaltain puolustusministeriön antamaan tukea.


title: Georgian humanitaarinen apu 2008

text: Georgian pakolais- ja asuntoministeriön oli rekisteröinyt 23. elokuuta 2008 mennessä 22 400 pakolaista. Tbilisiin oli perustettu 95 virallista järjestelykeskusta.


title: Georgian humanitaarinen apu 2008

text: Yhdysvaltain avustusoperaation tarkoituksena on tuen osoittaminen Georgian hallitukselle sekä sotilaallisen vastavoiman tarjoaminen Venäjän joukoille.


title: Georgian humanitaarinen apu 2008

text: Ensimmäisenä avustustarvikkeita toimitti Yhdysvallat C-17 Globemaster III -sotilaskuljetuskoneilla tukeutuen Georgian lentokenttiin. 13.–14. elokuuta 2008 US Air Force Air Mobility Commandin 13. ja 14. lentokuljetuslaivue olivat kuljettaneet ensiksi Georgian armeijan 2 000 sotilasta Irakista Georgiaan ja sen jälkeen humanitaarista apua. Toiminnan koordinoi 618. ilmatankkausvalvontakeskus Scottin sotilaslentoasemalta.


title: Georgian humanitaarinen apu 2008

text: Ensimmäisen avun arvo oli noin miljoona Yhdysvaltain dollaria ja se sisälsi 16 kuormalavallista lääkkeitä, vaatteita, makuupusseja ja muita tarpeellisia tarvikkeita.


title: Georgian humanitaarinen apu 2008

text: Yhdysvallat lähetti Mustallemerelle myös hävittäjä USS McFaulin, joka ei Yhdysvaltojen ilmoituksen mukaan kyennyt rantautumaan Batumin satamaan, vaan joutui purkamaan noin 55 tonnin apulastinsa yksitellen rantaan pääseviin aluksiin. Venäjän federaation mukaan Yhdysvallat on toimittanut Mustallemerelle Naton alusten myötä sata Tomahawk-risteilyohjusta. USS McFaul voi kantaa 90 BGM-109 Tomahawk -risteilyohjusta. Yhdysvaltain laivasto ei kerro, onko ohjukset varustettu ydinkärjillä.


title: Georgian humanitaarinen apu 2008

text: Amerikan Punainen Risti tuki 13. elokuuta 2008 kansainvälisen Punaisen Ristin kautta 100 000 dollarilla ja noin 35 tn:n apu toimitetaan Ammanin kautta Tbilisiin. Ensimmäiset tarvitteet sisälsivät huopia, hygieniavälineitä ja vesikontteja. Myöhemmin toimitetaan riisiä ja muita elintarvikkeita.


title: Georgian humanitaarinen apu 2008

text: Venäjän Punainen Risti on tarjonnut apua Georgiaan Stavropolin miliisit luovuttivat verta Etelä-Ossetian avuksi ja päivän palkkansa.


title: Georgian humanitaarinen apu 2008

text: Euroopan unionin komission humanitaarisen avun komissaari Louis Michel ilmoitti, että Euroopan unionin komissio on osoittanut 1 000 000 euron avun Georgiaa varten.. Kaiken kaikkiaan vuodesta 1993 Georgiaan on osoitettu 104 000 000 euroa humanitaarista apua.


title: Georgian humanitaarinen apu 2008

text: Suomen Kirkon Ulkomaanapu lahjoitti 50 000 euroa.


title: Georgian humanitaarinen apu 2008

text: Viro antoi täydentävää humanitaarista apua Georgialle 12. elokuuta 2008 5,5 tonnia sisältäen siteitä, antibiootteja, infuusionesteitä, kevytsänkyjä, huopia, lämpöhuopia ja muita pelastustyössä tarvittavien tarvikkeitä.


title: Eileen Gray

text: Kathleen Eileen Moray Gray (8. elokuuta 1878 Enniscorthy, Irlanti – 31. lokakuuta 1976) oli irlantilainen arkkitehti ja huonekalusuunnittelija. Häntä pidetään kansainvälisen tyylin estetiikan pioneerina.


title: Eileen Gray

text: Eileen Gray syntyi aristokraattiseen perheeseen pienen Enniscorthyn kaupungin lähellä Kaakkois-Irlannissa. Hän oli nuorin viidestä lapsesta. Perhe oli varakas ja omisti useita taloja. Vanhemmat Eveleen Pounden Gray ja James Maclaren Gray olivat skotlantilais-irlantilaista sukujuurta. Isä James Gray oli innokas harrastelijamaalari ja kannusti tytärtäänkin maalaamaan. Hän kuljetti tytärtä mukanaan maalausmatkoilla Italiassa ja Sveitsissä, joissa Eileen Gray suunnittelunäkemys syntyi. Pääosan lapsuuttaan Gray asui perheen Irlannin- ja Lontoon-kodeissa


title: Eileen Gray

text: Isänsä luvalla hän aloitti 1898 kaksikymmenvuotiaana opiskelun Slade School of Fine Art -taidekoulussa, jossa hän opiskeli maalausta. Hän oli koulun ensimmäisiä naisoppilaita. Ilmoittautuessaan hän tutustui Jessie Gaviniin ja Kathleen Bruceeen.


title: Eileen Gray

text:
Isänsä kuolinvuonna 1900 Eileen Gray kävi äitinsä kanssa ensimmäisellä Pariisin-matkallaan Pariisin maailmannäyttelyssä ja muutti pian sen jälkeen Pariisiin Sladen koulun aikaisten ystäviensä Gavinin ja Brucen kanssa. Hän jatkoi opintojaan Académie Julianissa ja Académie Colarossissa. 1905 hän asettui Lontooseen äitinsä sairastuttua ja kokeili opintojen jatkamista Sladessa.
Gray palasi Pariisiin 1906 ja asettui asumaan huoneistoon, jossa hän asui lähes koko työikänsä. Hän teki monet vuodet japanilaisia lakkatöitä mutta sairastui lakasta. Hän jatkoi silti työskentelyä ja asetti töitään esille ensi kerran 35-vuotiaana, ja menestys oli kohtalainen.


title: Eileen Gray

text: Ensimmäisen maailmansodan puhjetessa 1914 Eileen Gray muutti työtoverinsa Sugawaran kanssa Lontooseen, mutta menestys siellä ei ollut erikoinen, ja he turvautuivat Grayn perheen taloudelliseen tukeen. Sodan lähestyessä loppua he palasivat Pariisiin, jossa Gray sai tehtäväkseen erään huoneiston sisustamisen. Sisustus herätti muutamien taidekriitikkojen huomiota, ja sitä pidettiin omintakeisena ja nykyaikaisen ylellisen asumistyylin mukaisena.


title: Eileen Gray

text:
Menestyksen kannustamana Gray perusti pienen gallerian töittensä esittelyyn ja myyntiin.
Vastoinkäymisiäkin seurasi, mutta hän jatkoi suunnittelua ja sai kiitosta Le Corbusierilta ja arkkitehti Robert Mallet-Stevensilta. Noihin aikoihin hän alkoi keskittyä arkkitehtuuriin ja huonekalusuunnitteluun. Hän suunnitteli asuintaloja ja suurempia rakennuksia ja suunnitteli niihin usein myös huonekalut. Hän alkoi saada asemaa vakiintuneena suunnittelijana ja arkkitehtina.


title: Eileen Gray

text: 1920–1930-luvun vaihteen molemmin puolin Gray oli mukana tunnettujen jäsenten muodostamassa Union des Artistes Modernessa mutta alkoi sitten eristäytyä ja jättäytyi seuraelämästä. Hän suunnitteli itselleen uuden asunnon Tempe à Paillaan opiskeltuaan arkkitehtuuria neljä vuotta ja asui ja työskenteli siellä. 1937, hän suostui avustamaan Le Corbusieria tämän paviljongin suunnittelussa Pariisin näyttelyyn 1927, ja Gray asetti näytteille oman lomakeskussuunnitelmansa.


title: Eileen Gray

text: Toisen maailmansodan puhjettua hän asui ensimmäisen sotavuoden kotonaan mutta joutui sitten siirtymään sisämaahan. Sodan jälkeen hän totesi, että hänen asuntonsa Saint-Tropez’ssa, jossa hänen arvo-omaisuutensa oli, oli räjäytetty ja Tempe à Pailla ryöstetty.


title: Eileen Gray

text: Sodan jälkeen Gray palasi Pariisiin ja vietti hyvin eristäytyvää elämää. Lukuun ottamatta muutamia läheisiä naisystäviä hän ei juuri tavannut muita ihmisiä. Silloin tällöin hän aloitti uuden työn, mutta ei mitään merkittävämpää, ja hän jäi lähes unohduksiin. 70-vuotiaana hän alkoi sokeutua ja kuuroutua, mutta vielä 80-vuotiaana hän kunnosti vanhasta maatilarakennuksesta itselleen kesäasunnon, jonne hän muutti ja jatkoi siellä työskentelyä.


title: Eileen Gray

text: Vähän ennen Grayn kuolemaa hänen töitään oli esillä Lontoossa, ja yleisö oli hyvin lämpimästi kiinnostunut niistä. Hän kuoli 98-vuotiaana Pariisin-asunnossaan. Vasta kuolemansa jälkeen Gray on saanut osakseen todellista arvostusta.


title: Eileen Gray

text: Vuonna 1924 Gray alkoi yhdessä romanialaisen miesarkkitehti Jean Badovicin kanssa suunnitella taloa E-1027 Etelä-Ranskan Roquebrune-Cap-Martiniin lähelle Monacoa. Kirjain E tunnuksessa tarkoitti Eileeniä, 10 Jeania (J on aakkosten kymmenes kirjain) 2 Badovicia, ja 7 Gray. E-1027 oli L:n muotoinen tasakattoinen talo, jonka ikkunat olivat koko seinän korkuiset, sisällä oli kierreportaat vierashuoneeseen, ja se oli samalla sekä avoin että kompakti. Gray suunnitteli huonekalut ja yhteistyössä Badovicin kanssa rakennuksen. Sinne suunniteltuja huonekaluja ovat pyöreä lasipöytä E-1027 ja Bibendum-nojatuoli, jotka olivat saaneet innostuksensa Marcel Breuerin kokeiluista Bauhausissa. Rakennus teki suuren vaikutuksen Le Corbusieriin, ja hän rakensi sen taakse oman loma-asunnon. Le Corbusier teki rakennukseen muutamia värikkäitä muraaleja. Vaikka Gray oli riemuissaan siitä, että Corbusier piti talosta, hän oli pettynyt muraaleihin, jotka tuhosivat seinien voimakkaan minimalismin.


title: Eileen Gray

text: Talo on ollut pitkään huonolla hoidolla, mutta Ranskan valtio on suunnitellut sen kunnostamista, sillä se on nimetty kuuluvaksi ranskalaisiin kulttuurimonumentteihin. Huvilan ostivat 1999 Ranskan valtio ja Roquebrune Cap Martin in kaupunki.


title: Eileen Gray

text: Bibendum-tuoli ja E-1027-pöytä otettiin erään lehtiartikkelin jälkeen uudelleen tuotantoon 1968, ja niistä tuli moderneja klassikkoja. Irlannin kansallismuseo osti 2002 Grayn arkiston ja hänen työnsä saivat pysyvän näyttelytilan Dublinisa Collins Barracksisa.Keräilijöiden kiinnostus on nostanut hänen suunnittelemiensa esineiden hinnat pilviin.


title: Nestor Lakoba

text: Nestor Apollonovitš Lakoba (; 1. toukokuuta 1893 nykyisen Gudautan piirin Lyhnyn kylä, Abhasia – 28. joulukuuta 1936 Tbilisi) oli abhaasilaissyntyinen neuvostoliittolainen poliitikko.


title: Nestor Lakoba

text: Lakoba syntyi talonpojan perheeseen. Vuonna 1911 hänet erotettiin Tbilisin pappisseminaarista vallankumouksellisen propagandan takia. Seuraavana vuonna hän liittyi bolševikkipuolueeseen. Lakoba teki puoluetyötä Adžariassa, Abhasiassa ja Pohjois-Kaukasiassa. Vuonna 1918 hän johti Georgian menševikkihallituksen vastaista kapinaa Suhumissa, jäi vangiksi ja karkotettiin maasta. Vuonna 1920 hän johti laitonta bolševikkijärjestöä Batumissa ja toimi Kubanin ja Mustanmeren alueen vallankumouskomitean vuoristolaisasiain valtuutettuna.


title: Nestor Lakoba

text: Maaliskuussa 1921 Lakoba valittiin Abhasian vallankumouskomitean varapuheenjohtajaksi ja sotakomissaariksi. Helmikuusta 1922 lähtien hän toimi Abhasian neuvostotasavallan kansankomissaarien neuvoston ja vuosina 1930–1936 tasavallan toimeenpanevan keskuskomitean puheenjohtajana. Lakoba oli Georgian, Taka-Kaukasian neuvostotasavallan ja Neuvostoliiton toimeenpanevan keskuskomitean sekä Georgian kommunistipuolueen byroon jäsen. Hän osallistui neljästi NKP(b):n edustajakokouksiin.


title: Nestor Lakoba

text: Lakoba kuoli äkillisesti Georgian silloisen puoluejohtajan Lavrenti Berijan tarjoaman illallisen jälkeen. On väitetty, että Stalinin suosiosta kilpaillut Berija myrkytti hänet.


title: USS McFaul

text: USS McFaul (runkonumero DDG-74) on Yhdysvaltain laivaston Arleigh Burke-luokan ohjushävittäjä.


title: USS McFaul

text: Alus tilattiin Ingalls Shipbuildingilta Pascagoulasta Mississippistä, missä köli laskettiin 26. tammikuuta 1996. Alus laskettiin vesille 12. huhtikuuta 1997 kumminaan senaattori Dan Coatsin puoliso Marcia Coats ja otettiin palvelukseen 4. heinäkuuta 1991 ensimmäisenä päällikkönään Bernard L. Jackson.


title: USS McFaul

text: Alus on nimetty laivastoristillä palkitun laivaston erikoisjoukkojen (Seal Team 4) sotilasmestarin Donald L. McFaulin mukaan, joka sai surmansa operaatio Just Causessa 20. joulukuuta 1989 Panamassa pelastaessaan joukkuetoveriaan.


title: USS McFaul

text: "McFaul" kolaroi 22. elokuuta 2005 Jacksonvillen edustalla Floridan rannikolla "USS Winston S. Churchillin" kanssa. Törmäyksessä alukset kärsivät vähäisiä vaurioita, ja kumpikin alus palasi kotisatamaansa Norfolkiin omin voimin.


title: USS McFaul

text: Alus lähti 20. elokuuta 2008 Sudanlahdelta Kreetalta Naton laivasto-osaston mukana ja saapui 24. elokuuta Batumiin Georgiaan Naton laivasto-osaston mukana antamaan Georgian humanitaarista apua. Alukselta luovutettiin maihin 82 kollia, joissa oli kaikkiaan 155 000 naulaa avustustarvikkeita US Aid:lta kuten hygienatarvikkeita, vauvanruokaa ja tarvikkeita, pullotettua vettä sekä maitoa.


title: USS McFaul

text: Yhdysvaltain ohjuspuolustushallinto ilmoitti 12. marraskuuta 2009 aluksen modernisoinnista budjettivuonna 2013, jolloin sille asennettaisiin RIM-161 SM3 -järjestelmä.


title: Nauru (täsmennyssivu)

text: Nauru voi tarkoittaa seuraavia:


title: Vennäin Vuissakka

text: Vennäin Vuissakka () on taajama ja maalaiskunta Leningradin alueen Lomonosovin piirissä Venäjällä. Se sijaitsee Länsi-Inkerin ylängön reunalla Pietarin ja Tallinnan välisen maantien varrella 25 kilometriä Pietarista lounaaseen. Asukkaita kunnassa on 5 200 henkeä (vuonna 2006).


title: Vennäin Vuissakka

text: Tarinan mukaan kylän nimi perustuu Vysotskoje-nimiseen Moskovan lähellä sijaineeseen kylään, jonka asukkaat siirrettiin tänne Pietari I:n käskystä 1700-luvun alussa. Kylän sijaintia kuvaava nimitys "na Vysokom" (”korkealla paikalla”) esiintyy kuitenkin jo vuonna 1499/1500 Novgorodin Vatjan viidenneksen Tuutarin pogostassa.


title: Vennäin Vuissakka

text: 1770-luvulla kylä kuului Katariina II:n suosikille kreivi Grigori Orloville, joka rakennutti sinne paasikivisen pyhälle Nikolaokselle omistetun ortodoksikirkon. Vuissakan lisäksi seurakuntaan kuului venäläinen Kapriolan kylä () sekä inkerikkojen asuttama Uusikylä eli Timola (). Nykyään kirkko on raunioina.


title: Vennäin Vuissakka

text: Venäläisen kylän pohjoispuolella sijaitsi pienempi Hietamäen luterilaiseen seurakuntaan kuulunut Suomen Vuissakka (), joka tuhoutui toisessa maailmansodassa. Sodan aikana seudulla käytiin kovia taisteluja, joista kertovat kahden linnakkeen jäänteet ja Tallinnan tien risteyksessä sijaitseva muistomerkki. 1970-luvulla kylään perustettiin suurkanala, joka tuotti parhaimmillaan kaksi miljoonaa broileria vuodessa. Nykyään Vuissakka on pietarilaisten suosimaa huvilaseutua.


title: Luettelo Digimon Tamersin jaksoista

text: Tämä on luettelo Digimon Tamersin jaksoista. Kaikkien jaksojen englanninkielinen nimi näkyy listassa.


title: Luettelo Digimon Tamersin jaksoista

text: Jaksot 1-26 esitettiin Suomessa Nelosella 17.11.2008 - 22.12.2008 välisenä aikana ja jaksot 27-51 puolestaan esitettiin 5.2.2009 - 11.3.2009 aikana. Sarjaa sivuvia elokuvia ei Nelosella tulla esittämään.


title: Aslaug Dahl

text: Aslaug Magna Dahl (s. 23. maaliskuuta 1949 Uuniemi, Finnmark, Norja) on entinen norjalainen maastohiihtäjä.


title: Aslaug Dahl

text: Dahl hiihti toisen osuuden Norjan viestijoukkueessa, joka sijoittui neljänneksi Vysoké Tatryn MM-kilpailuissa 19704x5 km stafett kvinner www.vg.no . Seuraavana vuonna hän sijoittui Falunin hiihtokisoissa kolmanneksi 10 kilometrillä . Sapporon talviolympialaisissa 1972 Dahl oli 10 kilometrin kilpailussa kuudes ja 5 kilometrillä kahdeksas. 3×5 kilometrin viestissä hän hiihti toisen osuuden Norjan joukkueessa, joka saavutti Neuvostoliiton ja Suomen jälkeen pronssia. Falunin MM-kilpailuissa 1974 Dahl oli mukana kuudenneksi sijoittuneessa Norjan viestijoukkueessa


title: Aslaug Dahl

text: Dahl harrasti hiihdon lisäksi yleisurheilua .


title: Pekka Karunki

text: Pekka Karunki (sukunimi vuoteen 1935 Sahlstén; 7. maaliskuuta 1906 Kivennapa – 10. syyskuuta 1943 Helsinki) oli suomalainen kirjailija.


title: Rautaa ja kettinkiä

text: Rautaa ja kettinkiä on suomalaislaulaja Kirkan viides albumi. Se julkaistiin vuonna 1973. Albumin materiaali koostuu käännöskappaleista lukuun ottamatta kahta Eero Luparin kirjoittamaa laulua. Taustayhtyeenä joissain kappaleissa toimii Islanders.


title: Rautaa ja kettinkiä

text:
A-puoli
B-puoli


title: Highlandin piirikunta (Ohio)

text: Highlandin piirikunta on piirikunta Ohiossa, Yhdysvalloissa, jonka hallintokeskus on Hillsboro. Sen väkiluku oli 40 875 vuonna 2000.


title: Highlandin piirikunta (Ohio)

text: Highlandin naapuripiirikuntia ovat Fayette pohjoisessa, Ross koillisessa, Pike idässä, Adams kaakossa, Brown luoteessa ja Clinton luoteessa.


title: Highlandin piirikunta (Ohio)

text: Piirikunnassa oli vuoden 2010 väestönlaskennassa 43 589 ihmistä. Etniset ryhmät jakautuvat valkoisiin, joita on 96,4%, mustiin (1,6%), alkuperäisamerikkalaisiin (0,3%) ja aasialaisiin (0,2%).


title: Highlandin piirikunta (Ohio)

text: Kotitalouden mediaanitulo on 40 423 dollaria ja köyhyysrajan alapuolella oli 17,3% väestöstä vuosina 2007–2011.


title: Tiukka linja

text: Tiukka linja on suomalaislaulaja Kirkan kuudes albumi. Se julkaistiin vuonna 1975. Kirkan säestäjänä albumilla toimii Islanders.Sovitukset: Mircea Stan, Kassu Halonen, The Islanders ja Paroni Paakkunainen (10.).


title: Pekka Aalto

text: Pekka Aalto (26. toukokuuta 1897 Tunkua, Itä-Karjala – 8. lokakuuta 1941 Porajärvi, Itä-Karjala) oli suomalainen kirjailija.


title: Pekka Aalto

text: Vienankarjalainen Pekka Aalto osallistui 1920-luvun alussa heimosotiin ja joutui lopulta pakenemaan Suomeen. Aalto työskenteli sitten konttoristina asuen Kemissä. Hän osallistui jatkosotaan palvellen vänrikkinä Osasto Kuussaaren 1. komppaniassa. Aalto kuoli kenttäsairaalassa 8. lokakuuta 1941 haavoituttuaan Porajärvellä. Hänen omaelämäkerrallinen teoksensa "Karjalan kotkat" julkaistiin kaksi vuotta hänen kuolemansa jälkeen.


title: Taidekeskus Ahjo

text: Taidekeskus Ahjo on Joensuussa vuonna 1998 perustettu taidekeskus. Ahjoa ylläpitää Taidekeskus Ahjon kannatusyhdistys ry, jonka jäseniä ovat Joensuun Taiteilijaseura ry ja Itäisen Suomen Tanssin Aluekeskus ITAK. Aikaisemmin jäseninä ovat olleet myös muun muassa Teatteri Vääräpyörä, kirjailiyhdistys Ukri ry ja Pohjois-Karjalan tanssitaiteen tuki ry.


title: Taidekeskus Ahjo

text: Ahjon pyrkimyksenä on tarjota tuore näkökulma pohjoiskarjalaiseen, valtakunnalliseen ja kansainväliseen taiteeseen.


title: Taidekeskus Ahjo

text: Ahjon tiloissa on jatkuvasti vaihtuvia kuvataidenäyttelyitä. Ensimmäisen kymmenen vuoden aikana näyttelyitä on ollut 200. Sen lisäksi tiloissa pidetään muun muassa konsertteja sekä teatteri- ja tanssiesityksiä, työpajoja, kirjailijamatineoita ja paneelikeskusteluja. Ahjo on yksi Joen yön tapahtumapaikka.


title: Taidekeskus Ahjo

text: Ahjon näyttelytilat sijaitsevat kaupungin keskustassa Joensuun taidemuseon pihapiirissä Kirkkokadun ja Koskikadun kulmassa. Näyttelytiloja on neljä: Sysi, Koksi, Hiili ja Kytö.


title: Taidekeskus Ahjo

text: Puinen rakennus on entinen Joensuun lyseon voimistelusali (1911) .


title: Taidekeskus Ahjo

text:
Rakennuksen sisätilat tuhoutuivat tulipalossa huhtikuussa 1981. Tuolloin siellä oli Joensuun Ampujien ilma-aserata.
Sali korjattiin taidemuseon tilapäisnäyttelyiden pitopaikaksi vuonna 1981 ja sai nimen Gymnasium. Kustannussyistä taidemuseo joutui siitä luopumaan, ja tiloissa toimi Pohjois-Karjalan Tanssiopisto 1990-luvulla. Ahjo aloitti toimintansa vuonna 1998.


title: Železnodorožnyi

text: Železnodorožnyi () on runsaan 130 tuhannen asukkaan kaupunki Moskovan alueella Venäjällä. Se sijaitsee 25 kilometriä Moskovan keskustasta itään, samaan suuntaan johtavan pääradan varrella.


title: Železnodorožnyi

text: Železnodorožnyi perustettiin vuonna 1861 linnoitukseksi, jonka tehtävä oli palvella läheistä Obiralovkan rautatieasemaa. Leo Tolstoin "Anna Karenina" -kirjan päähenkilö Anna Karenina kuolee juuri kyseisellä asemalla. Železnodorožnyi sai kaupunkioikeudet vuonna 1952. 1960-luvulla siihen liitettiin neljä naapurikaupunkia. Tunnettu runoilija Andrei Belyi asui kaupungissa 1920-luvulla.


title: Železnodorožnyi

text: Kaupungin rautatieasema on nykyään Železnodorožnaja (Železnodorožnyi).


title: Hippoksen pesäpallostadion

text: Hippoksen pesäpallostadion on Jyväskylän Hippoksella Köyhälammen vieressä sijaitseva pesäpallostadion. Se toimii naisten Superpesiksessä pelaavan Kirittärien kotikenttänä. Stadionin katsomokapasiteetti on noin 4 500. Toukokuussa 2018 Jyväskylän kaupunginvaltuusto päätti että stadionin paikalle tullaan rakentamaan uusi monitoimiareena.


title: Hippoksen pesäpallostadion

text:
Hippokselle rakennettiin ensimmäinen nurmikenttä vuonna 1948. Koska nurmi oli kosteaa, se vaihdettiin soraksi. Hyvän sorapohjan ansiosta pesäpalloilijat siirtyivät pelaamaan Hippokselle. Jyväskylän Kirikin joutui siirtymaan Harjulta pysyvästi Hippokselle vuonna 1968, kun pesäpalloliitto kielsi arvo-otteluiden pelaamisen nurmella.
Pian tämän jälkeen kentälle rakennettiin kunnon katsomot ja siitä tuli virallisesti pesäpallostadion.


title: Hippoksen pesäpallostadion

text: Kenttää on kunnostettu vuonna 1994, jolloin alustaksi vaihdettiin pesäpalloalustana yleisimmin käytetty hiekkatekonurmi. Vuonna 2014 hiekkatekonurmi vaihdettiin uuteen ja samalla katsomoa kunnostettiin ja rakenteita uusittiin.


title: Hippoksen pesäpallostadion

text: Stadionilla on pelattu miesten Itä–Länsi-ottelu vuosina 1977 ja 1980.


title: Hippoksen pesäpallostadion

text: Hippoksen pesäpallostadionin miesten yleisöennätys on vuoden 1979 ottelusta Jyväskylän Kirin ja Hyvinkään Tahkon välillä. Tuota ottelua oli seuraamassa 5496 katsojaa.


title: Hippoksen pesäpallostadion

text: Naisten yleisöennätys on 3 781 finaaliottelusta Kirittäret – Lapuan Virkiä 15. syyskuuta 2012.


title: Salavan

text: Salavan (myös Saravane, ) on Laosin provinssi, joka sijaitsee maan eteläosassa. Sen pinta-ala on 10,691 neliökilometriä. Vuoden 2015 väestönlaskennassa maakunnassa oli 397 000 asukasta.


title: Salavan

text: Salavan jakautuu kahdeksaan piirikuntaan, jotka toimivat paikallishallinnon alaisuudessa. Ne ovat:


title: Monica Iagăr

text: Monica Dinescu-Iagăr (s. 2. huhtikuuta 1973 Sighetu Marmaţiei) on romanialainen entinen korkeushyppääjä. Hän voitti naisten korkeushypyn Euroopan mestaruuden sekä ulkona että sisällä vuonna 1998. Olympialaisissa Iagăr oli yhdeksäs Sydneyssä 2000 ja kahdeksas Ateenassa 2004. MM-kisoissa hän oli parhaimmillaan seitsemäs Edmontonissa 2001. Iagăr voitti Universiadeissa korkeushypyn vuonna 1999.


title: Monica Iagăr

text: Iagărin ennätys ulkona on 202 (1998) ja sisällä 203 (1999). Iagăr lopetti aktiiviuransa vuonna 2006. Vuonna 1996 hän kärsi kuuden kuukauden tuomion dopingista.


title: Tähtee

text: Tähtee on Kouvolan kaupungin Kuusaan kaupunginosan asuinalue. Se sijaitsee Kuusaan pohjoisosassa. Tähtee rajoittuu pohjoisessa Väkkärään ja Kymijokeen, lännessä Naukioon ja Sairaalanmäkeen ja etelässä Puistomaahan. Tähtee on suurimmaksi osaksi omakotitaloaluetta. Alueella sijaitsee muun muassa Majatalo Hetekka, Tähteen ala-aste sekä Kuusankosken Perhetukikeskus.


title: Tähtee

text:
Tähteen katuradalla järjestettiin vuosina 1955 ja 1956 TT-ajot.
Ajoista on säilynyt mm. 8 mm kaitafilmimateriaalia.


title: Tähtee

text: Sudeetti on omakotialue Tähteessä. Talot on rakennettu vuoden 1945 molemmin puolin. Rakennuttajana oli Kymi-yhtiö (nyk. UPM). Omakotitalot ovat kaikki olleet alkujaan samanlaisia ja ne olivat tehtaiden työläisten työsuhdeasuntoja. Myöhemmin asukkaille annettiin mahdollisuus ostaa asuntonsa.


title: Tähtee

text: Marraskuussa 2015 tehtiin päätös noin sadan turvapaikanhakijan majoittamisesta Tähteen entiseen opiskelija-asuntolaan.


title: Savannakhet (provinssi)

text: Savannakhet () on Laosin provinssi, joka sijaitsee maan eteläosassa. Sen pinta-ala on 21 774 neliökilometriä. Vuoden 2015 väestönlaskennassa maakunnassa oli 969 700 asukasta. Alueella asuu noin 15% koko maan asukkaista. Provinssin pääkaupunki on Savannakhet, joka on maan toiseksi suurin kaupunki heti pääkaupunki Vientianen jälkeen.


title: Savannakhet (provinssi)

text: Provinssin nimi tulee sanoista "Savanh nakhone", joka tarkoittaa "unelmien kaupunkia".


title: Savannakhet (provinssi)

text: Savannakhet sijaitsee tärkeiden kauppareittien varrella: sen länsipuolella on Mekong-joki ja Thaimaa, itäpuolella Vietnam ja Annamite-vuoret.


title: Savannakhet (provinssi)

text: Savannakhet jakautuu viiteentoista piirikuntaan, jotka toimivat paikallishallinnon alaisuudessa. Ne ovat:


title: Geir Andersen

text: Geir Andersen (s. 12. helmikuuta 1964) on entinen norjalainen yhdistetyn hiihtäjä.


title: Geir Andersen

text: Andersen saavutti junioreiden MM-kilpailuissa hopeaa henkilökohtaisessa kilpailussa Kuopiossa 1983. Seuraavana vuonna hän voitti Trondheimin junioreiden MM-kisoissa kultaa henkilökohtaisessa kilpailussa ja hopeaa joukkuekilpailussa. Sarajevon olympialaisissa hän sijoittui kymmenenneksi. Rovaniemellä järjestetyssä MM-joukkuekilpailussa hän kuului Norjan kultajoukkueeseen.


title: Geir Andersen

text: Seefeldin MM-kilpailuissa 1985 Andersen sijoittui Hermann Weinbuchin jälkeen toiseksi henkilökohtaisessa kilpailussa. Hän kuului lisäksi hopeaa saavuttaneeseen Norjan joukkueeseen.


title: Geir Andersen

text: Andersen sijoittui maailmancupin kilpailussa palkintokorokkeelle ensimmäisen kerran oltuaan toinen Schonachissa tammikuussa 1984. Ensimmäisen voittonsa hän saavutti Planicassa saman vuoden joulukuussa. Kaikkiaan Andersen voitti maailmancupissa viisi osakilpailua, oli neljä kertaa toinen ja viidesti kolmas. Hän voitti maailmancupin kokonaiskilpailun kaudella 1984–1985 sekä oli kolmas kausilla 1983–1984 ja 1985–1986.


title: John L. Sullivan

text: John Lawrence Sullivan (15. lokakuuta 1858–2. helmikuuta 1918) oli amerikkalainen nyrkkeilijä. Hän oli ensimmäinen kintaat kädessä käydyn nyrkkeilyn raskaan sarjan maailmanmestari. Hän hallitsi kehiä lajin murrosvaiheessa, jolloin siirryttiin paljaiden nyrkkien sijaan käyttämään otteluissa kintaita.


title: John L. Sullivan

text: Sullivan syntyi irlantilaiseen perheeseen Roxburyn kaupungissa lähellä Bostonia. Hän kasvoi isokokoiseksi mieheksi. Äiti halusti pojasta pappia ja niinpä Sullivan lähti Bostoniin opiskelemaan, mutta suunnitelma ei kantanut loppuun saakka. Sullivan työskenteli erilaisissa ammateissa, kuten muurarin ja putkimiehen apulaisena sekä peltisepän oppipoikana. Putkimiehen ura loppui Sullivanin murrettua työntantajansa leuan kiistan päätteeksi. Sullivan pelasi myös baseballia puoliammattimaisesti. Ammattilaisseura "Cincinnati Red Stockings" tarjosi hänelle sopimusta, mistä hän kuitenkin kieltäytyi.


title: John L. Sullivan

text: Sullivan osoitti tappelijanlahjojaan jo nuorella iällä ja käytti ahkerasti nyrkkejään Bostonin kujilla. Hän otti osaa myös monenlaisiin voimamieskilpailuihin. Varsinaisen nyrkkeilyn pariin hän ajautui 18-vuotiaana, jolloin hän kävi kolmi- ja nelieräisiä amatöörikamppailuja. Sullivanin suuri hetki koitui vuonna 1877, kun raskassarjalainen Tom Scannel esitteli näytösluonteisesti yleisölle voimiaan ja oli valmis sparraamaan yleisön joukossa olleiden kanssa. Sullivan kiipesi lavalle ja tyrmäsi tämän. Tästä lähti käyntiin Sullivanin ammattilaisura.


title: John L. Sullivan

text: Ammattilaisuransa alkuvaiheissa vuonna 1878 Sullivan tyrmäsi Cockey Woodsin. Seuraavan vuonna hän otteli näytösotteluita aikansa suuria nimiä kuten Professor Mika Donovania ja entistä mestaria Joe Gossia vastaan, joista kummastakaan ei ollut hänelle vastusta. Seuraavana vuonna hän tyrmäsi John Floodin piilossa proomulla Hudsonjoella käydyssä kohtaamisessa, jossa käytettiin hyvin pieniä kintaita ilman pehmusteita. 1882 Sullivan kohtasi Amerikassa raskaan sarjan mestarina pidetyn Paddy Ryanin Mississippi Cityssä. Ottelu käytiin paljain nyrkein ja Sullivan hallitsi sitä mielin määrin. Lopulta hän tyrmäsi Ryanin yhdeksännessä erässä lyötyään tätä leukaan. Ottelun myötä Sullivan julistettiin raskaan sarjan mestariksi, vaikkakin asiasta oli erimielisyyttä brittiläisen ja australialaisen nyrkkeilyväen välillä.


title: John L. Sullivan

text:
Tavallisten nyrkkeilyotteluiden ohella Sullivan kierteli ympäri Yhdysvaltoja ja oli valmis ottelemaan kaikkia halukkaita vastaan tuhannesta dollarista. Ainoastaan yksi vastustaja, englantilainen Tug Wilson, kesti hänen käsittelyssään täyden ajan. Vuonna 1883 Sullivan kohtasi Brittiläisen imperiumin mestarin Charlie Mitchellin. Ottelu käytiin hanskat käsissä. Sullivan johti ottelua ja oli viimeistelemässä Mitchelliä, kun poliisi tuli väliin. Sullivan ja Mitchell kohtasivat uudelleen viisi vuotta myöhemmin Ranskassa paroni Rothschildin luona. Ottelu kesti 39 erää ja päättyi loputa ratkaisemattomaan.
Vuonna 1889 Sullivan otteli erään tunnetuimmista koitoksistaan kun hän kohtasi Jake Kilrainin viimeisimmässä suurta huomiota saaneessa paljain nyrkein käydyssä ottelussa. Silloinen nyrkkeilyraamattu "Police Gazette" -lehti hehkutti Kilrainia uutena mestarina. Lehden päätöimittaja Richard Fox inhosi Sullivania ja oli etsinyt kissojen ja koirien kanssa nyrkkeilijää, josta olisi pysäyttämään hänet. Ottelu oli tasainen ja loputa 76. erässä Sullivan julistettiin voittajaksi. Tämän jälkeen Sullivan piti kolme vuotta taukoa kierrellen teatteriryhmän mukana ja otellen vain näytöskohtaamisia. Näytösottelu Jim Corbettia vastaan veti paikalle täyden yleisömeren.


title: John L. Sullivan

text: Vuonna 1892 Sullivan kohtasi Corbettin tosiottelussa New Orleansissa. Ottelu käytiin uusilla, sittemmin käyttöön vakiintuneilla Queensberry-säännöillä. Nyrkkeilijöillä oli käsissään viiden unssin painoiset kintaat. Sullivanilla ja Corbettilla oli hyvin erilaiset tyylit otella. Sullivan luotti voimaansa ja peräänantamattomuuteensa, kun taas Corbett oli varsin taitava. Ottelun edetessä Sullivanilla alkoi olla koko ajan vaikeampaa, ja lopulta 21. erässä Corbett tyrmäsi hänet. Tappio oli suuri järkytys lukuisile Sullivanin ihailijoille.


title: John L. Sullivan

text: Sittemmin Sullivan alkoholisoitui ja tuhlasi lähes kaikki nyrkkeilyllä ansaitsemansa rahat. Hän otteli urallaan vielä lukuisia näytösotteluita muun muassa Corbettia ja muita kovia nimiä kuten Paddy Ryania, Tom Sharkeyta, Bob Fitzsimmonsia ja Jack Kilrainia vastaan.


title: John L. Sullivan

text: Ammattilaisurallaan Sullivan kävi lukuisia kamppailuita, joista monet luettiin lakiteknisistä syistä näytösotteluiksi, vaikka molemmat ottelijat kamppailivat tosissaan ja pyrkivät tyrmäämään vastustajansa. Hänen todellisesta ottelumäärästään ei ole varmaa, yksiselitteistä tietoa. Eri tietolähteiden mukaan hän voitti urallaan yli 450 erilaista kohtaamista.


title: Luettelo käsipallon SM-mitalisteista

text: Tämä on luettelo käsipallon SM-mitalisteista.


title: Luettelo käsipallon SM-mitalisteista

text: Suomen mestarit (vuoteen 1974)Suomen mestarit (vuoteen 1971)


title: Jyri Pelkonen

text: Jyri Pelkonen (s. 21. joulukuuta 1965) on entinen suomalainen yhdistetyn hiihtäjä, joka on aktiiviuransa jälkeen toiminut valmentajana.


title: Jyri Pelkonen

text: Pelkonen kuului Suomen joukkueeseen, joka saavutti Länsi-Saksan ja Norjan jälkeen pronssia Seefeldin MM-kilpailuissa 1985. Hän sijoittui samana vuonna kolmanneksi myös junioreiden MM-kilpailujen henkilökohtaisessa kilpailussa. Lahden MM-kilpailuissa 1989 hän oli henkilökohtaisessa kilpailussa kuudes.


title: Jyri Pelkonen

text: Pelkonen toimi Suomen yhdistetyn maajoukkueen päävalmentajana ensimmäisen kerran vuosina 1993–1998. Sen jälkeen hän valmensi Norjan yhdistetyn maajoukkuetta vuosina 2000–2002. Hän palasi Suomen maajoukkueen päävalmentajaksi 2002. Pelkonen nimettiin Vuokatin urheiluopiston valmennuskeskuksen johtajaksi 2004.


title: Homma (täsmennyssivu)

text: Homma voi viitata johonkin seuraavista:


title: Note

text: Note tarkoittaa ainakin seuraavia asioita:


title: Hubert Schwarz

text: Hubert Schwarz (s. 13. syyskuuta 1960) on entinen saksalainen yhdistetyn hiihtäjä ja joukkuekilpailun olympiavoittaja.


title: Hubert Schwarz

text: Schwarz saavutti junioreiden MM-kilpailujen henkilökohtaisessa kilpailussa pronssia 1979 ja kultaa 1980. Aikuisten arvokilpailuissa hän debytoi Oslon MM-kisoissa 1982 kuuluen neljänneksi sijoittuneeseen Saksan liittotasavallan joukkueeseen. Rovaniemen MM-joukkuekilpailussa 1984 hän oli Länsi-Saksan joukkueen mukana viides.


title: Hubert Schwarz

text: Schwarz kuului Hermann Weinbuchin ja Thomas Müllerin kanssa Saksan liittotasavallan joukkueeseen, joka voitti joukkuekilpailun maailmanmestaruuden Seefeldissä 1985. Calgaryn olympialaisissa 1988 Schwarz saavutti joukkuekilpailun olympiakultaa yhdessä Müllerin ja Hans-Peter Pohlin kanssa. Henkilökohtaisessa kilpailussa hän oli kolmastoista.


title: Hubert Schwarz

text: Schwarz sijoittui maailmancupin kilpailussa palkintokorokkeelle ensimmäisen kerran oltuaan toinen Planicassa joulukuussa 1984. Ainoan voittonsa hän saavutti Schonachissa tammikuussa 1987.


title: Mariana Alcoforado

text:
Mariana Vaz Alcoforado (1640 − 1723) oli portugalilainen nunna, jota pidetään "Portugalilaisten kirjeiden" kirjoittajana. Kirjeet on suomentanut Tarja Härkönen nimellä "Sisar Marianan rakkauskirjeet" (Andalusialainen Koira, 1995).
Mariana Alcoforado syntyi varakkaan tilanomistajan perheeseen ja joutui aikansa ja yhteiskuntaluokkansa mukaisesti kaksitoistavuotiaana luostariin kasvatettavaksi. Marianan suojattu nunnanelämä rikkoutui, kun hän 26-vuotiaana rakastui intohimoisesti. Rakkauden kohde oli Marianaa kaksi kertaa vanhempi ranskalainen, monista rakkausseikkailuistaan tunnettu Chamillyn kreivi Noël Bouton.


title: Mariana Alcoforado

text: Näiden kahden erilaisen ja epäsopivan henkilön tapaaminen järjestyi ilmeisesti Marianan Boutonin joukoissa palvelleen veljen kautta. Seurauksena oli rakastuminen, viettely, antautuminen. Boutonin kannalta seikkailu kehittyi varmaan rasittavaksi, ja hän palasi Ranskaan, jossa avioitui ja eteni sotilasurallaan kohoten lopulta marsalkaksi. Mariana puolestaan jäi luostariin.


title: Mariana Alcoforado

text: Kun "Sisar Marianan rakkauskirjeet" vuonna 1669 julkaistiin Ranskassa, kansilehdellä ei ollut kirjoittajan eikä edes kääntäjän nimeä. Esipuheessaan kirjeiden pariisilainen kustantaja vakuutti, ettei hän edes tiennyt niiden todellista kirjoittajaa. Kirjeiden vastaanottajaksi kustantaja oletti erään Portugalissa upseerina palvelleen aatelismiehen, jonka nimeä hän ei kuitenkaan tiennyt.


title: Mariana Alcoforado

text: Kirjeistä tuli suuri myyntimenestys, ja ne käännettiin pian useimmille Euroopan kielille. Kuitenkin vasta kolmekymmentä vuotta ensipainoksen jälkeen kirjeiden saksankielisessä käännöksessä kerrottiin niiden kirjoittajan olleen portugalilainen nunna ja saaja ranskalainen kavaljeeri. Samalla paljastui myös ranskalaisen kääntäjän henkilöllisyys, hän oli varakreivi Gabriel de Lavergne de Guilleragues.


title: Mariana Alcoforado

text:
Kiistely ja epävarmuus Sisar Marianan rakkauskirjeiden alkuperästä jatkuu yhä. Amerikkalainen kirjallisuudentutkija Ellen Moers pitää teoksessaan "Literary Women" itsestään selvänä, että kirjeiden kääntäjä de Guilleragues oli todellisuudessa myös niiden kirjoittaja. Tästä huolimatta Moers kutsuu kirjeitä nykypäivän tunnetuimmiksi naisellisiksi rakkauskirjeiksi.
Suomentaja Tarja Härkönen tarjoaa mielenkiintoisen näkökulman kirjeiden alkuperään esseessään Salaperäisen nunnan tapaus. Hän kirjoittaa: "Omasta puolestani haluan sanoa vain, että nero on se mies, joka tuntee naisen mielenliikkeet niin kuin Mariana Alcoforado!"


title: Dominikaanien historia

text: Dominikaanien historia merkitsee dominikaanien ympärille rakentuvaa historiaa aina järjestön perustamisesta nykyaikaan saakka. Koska dominikaanit ovat katolisen kirkon sääntökunta, liittyy dominikaanien historia vahvasti myös katolilaisuuden historiaan sekä paaviuden historiaan.


title: Dominikaanien historia

text: Dominikaanit perustettiin alkujaan saarnaajaveljestöksi, jonka tehtäväksi nousi taistella kerettiläisyytenä ja harhaoppina pitämiään ajatuksia ja henkilöitä vastaan. Siispä dominikaanit saivat laajat valtaoikeudet varsinkin kirkollisen inkvisition piirissä. Dominikaanien tuli käydä läpi laaja teologinen koulutus kyetäkseen saarnaamaan kerettiläisiä vastaan. Monet keskiajan merkittävimmistä oppineista kuuluivat veljeskuntaan, esimerkiksi Tuomas Akvinolainen ja Albertus Magnus.


title: Dominikaanien historia

text: Dominikaanien perustaja oli pyhimykseksi myöhemmin korotettu Dominicus. Hän syntyi Kastiliassa noin vuonna 1170. Kertoman mukaan hänen äitinsä koki lastaan odottaessa ilmestyksen, jossa lapsesta sanottiin tulevan merkittävä saarnaaja.


title: Dominikaanien historia

text: Dominicuksen elämä osui katolilaisen luostarilaitoksen murrokseen. Aikaisempina vuosisatoina varsinkin benediktiinien johtamat suuret munkkiluostarit olivat olleet feodaalisen Euroopan voimatekijöitä, mutta lisääntyvä kaupungistuminen nakersi niiden arvovaltaa. Erityinen ongelma oli myös munkeille ja nunnille asetettu kielto poistua luostarin alueelta. Tämä osaltaan heikensi suhteellisen kaukana kaupunkikeskuksista ja yliopistoista sijaitsevien luostarien merkitystä. Kaiken lisäksi kristilliseksi voimatekijäksi olivat nousseet ristiretkien synnyttämät hengellisen ritarikunnat kuten Maltan ritarikunta ja temppeliherrat. Näiden ritarikuntien suurena etuna varsinkin Lähi-idän "pyhällä maalla" oli niiden jäsenten oikeus liikkua vapaasti sekä tarvittaessa puolustaa itseään ja uskoaan aseellisesti.


title: Dominikaanien historia

text: Luostarien heikentynyt asema kaupungistuneessa ympäristössä oli vakava ongelma myös kristinuskolle yleisesti. Pääasiallinen huolenaihe oli, että kaupungeissa toimivat papit eivät olleet tehtäviensä tasalla eikä heidän teologinen sivistyksensä ollut samaa luokkaa kuin luostarimunkeilla. Pappien heikko koulutustaso kaupungeissa taas lisäsi kerettiläisten aatteiden kannatusta ja loi niille jalansijaa. 1200-luvun alussa paavi ja Ranskan kuningas joutuivatkin käymään useita sotia harhaoppisina pitämiensä lahkojen nujertamiseksi.


title: Dominikaanien historia

text: 1200-luvun alkupuoliskolla alkoi myös Dominicuksen toiminta. Hän oli sivistynyt mies, joka oli opiskellut Palenciassa kielioppia, runoutta eli kirjallisuutta, logiikkaa, aritmetiikkaa, geometriaa, musiikkia sekä astronomiaa. Aikalaistodistajien mukaan hän oli myös tiedonjanoinen ja ahkera opiskelija. Jo nuoruudessaan Dominicus osallistui valdovalaisten ja muiden harhaoppisina pidettyjen lahkojen pariin suuntautuneeseen käännytystyöhön eteläisessä Ranskassa. Tavoitteisiinsa hän pääsi voimakkaiden saarnojensa ja väittelyidensä avulla. Vähitellen toiminta keräsi hänen ympärilleen kannattajia, jotka halusivat osallistua saarnaamistyöhön.


title: Dominikaanien historia

text: Vuonna 1215 tilanne näytti hyvältä Dominicuksen kannalta: Toulousessa paikallinen piispa alkoi tukea hänen toimintaansa hiippakunnan kymmenyksistä maksettavilla avustuksilla. Samaan aikaan erään Dominicuksen kannattajan onnistui hankkia hänen käyttöönsä kolme rakennusta. Dominicuksella kannattajineen oli kaikki valmiudet uuden luostariveljeskunnan perustamiseen, mutta silloisessa tilanteessa se ei sopinut kirkolle. Neljäs lateraanikonsiili kielsi vuonna 1215 uusien munkkikuntien perustamisen. Heinäkuussa 1215 Dominicusta tukeva piispa perusti asiakirjallaan dominikaanien yhteisön, mutta kyseessä ei ollut kirkolliskokouksen vastainen munkkikunta: dominikaaniveljestö otti käyttöönsä jo 400-luvulla eläneen Augustinuksen muotoileman säännön. Siten muodostettiin hengellisten veljien yhteisö, joka ei kuitenkaan Augustinuksen säännön joustavuuden takia ollut sidottu luostarielämään. 22. joulukuuta 1216 paavi Honorius III vahvisti dominikaanien säännöt ja hyväksyi heidät katolilaiseksi sääntökunnaksi.


title: Dominikaanien historia

text: Elokuussa 1215 dominikaaneja oli ollut vain kahdeksan Dominicuksen itsensä lisäksi. Seuraavana vuonna heitä oli jo kuusitoista. Vastaperustetun dominikaaniyhteisön tuli selvittää oppinsa ja säännöstönsä, joten dominikaanien oli pohdittava, kuinka soveltaa Augustinuksen sääntöjä käytännössä. Dominicus itse näki korostettavina arvoina kerjäläisajatuksen, kurin, opinnot sekä saarnaamisen. Dominikaaneista kehittyi kerjäläisveljeskunta, jollaista Dominicus siitä halusikin. Hän myös vastusti lihan syömistä ja kannatti nukkumista olkien päällä ja kulkemista yksinkertaisissa asuissa. Naisiin veljeskunnassa suhtauduttiin suopeasti, ja myöhempinä vuosina kehittyi myös dominikaanien naisyhteisöjä. Yksi kuuluisimmista naispuolisista dominikaaneista oli Katariina Sienalainen.


title: Dominikaanien historia

text: Dominikaanien asuksi kehittyi nilkkoihin asti yltävä valkea tunika, jonka päällä tuli kokoontumisten ulkopuolella käyttää mustaa hupullista viittaa. Pukeutumistyylinsä vuoksi dominikaanien kutsumanimenä alettiin käyttää "mustia veljiä". Sääntökunnan viralliseksi nimeksi taas otettiin "Ordo fratrum praedicatorum" ("saarnaajien sääntökunta").


title: Dominikaanien historia

text: Toulousessa Dominicuksen seuraajien aikomuksena oli vetäytyä eristykseen ja ryhtyä opiskelemaan, mutta tämä ei sopinut Dominicukselle. Hänen näkemyksensä mukaan sääntökunnan tuli levitä halki Euroopan eikä suinkaan jäädä vain paikalliseksi yhteisöksi. Niinpä Dominicus lähetti veljeskunnan jäseniä tärkeinä pitämilleen alueille. Jäsenmäärän kasvaessa veljeskunta myös levisi laajemmalle. Erityisen merkittävinä Dominicus piti Bolognaa ja Pariisia, joihin hän vuonna 1217 lähettikin kaksikymmentä dominikaania kumpaankin kaupunkiin.


title: Dominikaanien historia

text: Vuonna 1220 veljeskunnan säännöt hyväksyttiin Bolognan yleiskapitulissa. Heidän sallittiin munkkikunnista poiketen toimia ja kulkea luostarien ulkopuolella "harhaoppisten tavoin", mutta saarnoissaan he olivat kirkon palvelijoita. Kapituli myös vahvisti veljeskunnan ehdottoman köyhyyden, jonka ei tullut koskea vain yksittäisiä dominikaaneja vaan koko yhteisöä. Maallisen omaisuuden kartuttaminen kiellettiin, ja toiminnalle välttämätön omaisuus tuli hankkia saarnojen yhteydessä kerättävällä kolehdilla. Yleiskapitulin säädösten ansiosta veljeskunta pääsi toimimaan myös kaupunkiympäristössä ja liikkumaan paikkakunnalta toiselle. Dominicus itsekin kulki yksinkertaisesti pukeutuneena saarnaamassa ja väittelemässä alueilla, joilla kerettiläisyyttä esiintyi.


title: Dominikaanien historia

text: 1220-luvulta alkaen dominikaanien hallintoa alettiin järjestää. Sen johtoon asetettiin yleiskapituli, jonka yleismestarin tuli kutsua koolle. Yleismestari taas valittiin paavillisen konklaavin esimerkin mukaisesti suljetussa huoneistossa pidettävällä vaalilla. Sääntökunnan ohjesääntöjen muuttaminen vaati kolmen perättäisen kapitulin hyväksynnän. Hallinnollisten uudistusten lisäksi dominikaaniveljestö jaettiin provinsseihin, joita olivat Espanjan, Provencen, Ranskan, Lombardian ja Rooman provinssit. Dominikaaniyhteisöjä myös alettiin perustaa laajemmalle alueelle Eurooppaa, muun muassa Saksaan, Kreikkaan, Puolaan ja Unkariin. Sääntökunnan levitessä myös provinssien määrää nostettiin.


title: Dominikaanien historia

text: Heinäkuussa 1221 Dominicus sairastui vakavasti Bolognassa. Hänet vietiin paikalliseen kirkkoon, missä hän piti vielä saarnan kahdelletoista dominikaanille. Dominicus kuoli 6. elokuuta 1221. Aluksi hänet haudattiin puisessa arkussa, mutta vuonna 1233 hänet siirrettiin marmorisarkofagiin. Seuraavana vuonna hänet kanonisoitiin pyhimykseksi.Gardberg s. 35


title: Dominikaanien historia

text: Vuonna 1231 paavi Gregorius IX sääti kirkollista inkvisitiota koskevat perustavat lait ja samalla tuli tehneeksi inkvisitiosta paavillisen oikeuslaitoksen. Paavi otti myös kirkollisen inkvisition käyttöön keisari Fredrik II:n määräykset, joita oli sovellettu harhaoppisten vainoissa, lukuun ottamatta kiduttamista, joka jätettiin pois. Vuonna 1252 kidutus otettiin paavi Innocentius IV:n hyväksynnällä mukaan inkvisition pakotuskeinoihin. Vuonna 1232 inkvisitio siirrettiin käytännössä dominikaaneille, jotka olivat enemmistönä Gregorius IX:n nimittämissä inkvisiittoreissa. Paavillisen inkvisition inkvisiittorit olivat samanaikaisesti sekä syyttäjiä että tuomareita.


title: Dominikaanien historia

text: Inkvisiittoreina dominikaanit osoittautuivat huomattavan tehokkaiksi. Heidän teologinen koulutustasonsa oli syvällinen ja koulutuksensa laaja, mikä nosti heidät nopeasti kerettiläisiä vastustavaan kirkon eturintamaan sekä korotti heidät tärkeään asemaan teologisissa keskusteluissa. Tavallisen kansan parissa dominikaani-inkvisiittorit saivat pian lisänimen "Herran koirat" (sanaleikki, latinaksi "domini canes").


title: Dominikaanien historia

text: Nykyaikana inkvisitiolla on verinen jälkimaine, mutta on myös huomautettu, että dominikaanit olivat inkvisitiossa paljolti byrokraatteja käsittelemässä uskonrikkomuksina nähtyjä tekoja. Inkvisitio ei toiminut pelkästään tuhotakseen paavin vastustajia ja kerettiläisinä pitämiään ihmisiä, vaan se myös valvoi pienempiä rikkeitä. Rangaistuksena saatettiin kuolemantuomioiden sijasta käyttää esimerkiksi paastoa, pyhiinvaellusta, ekskommunikaatiota ja sakkojen määräämistä.


title: Dominikaanien historia

text: Dominikaanien merkitys katolilaisen teologian kehittymiselle oli valtava, ja dominikaanit olivatkin keskiajalla suuri älyllinen mahtitekijä Euroopassa. Jo Dominicus oli ymmärtänyt sivistyksen merkityksen harhaoppien toiminnassa, ja niinpä jokaiseen dominikaaniprovinssiin perustettiin dominikaanikoulu. Jo 1200-luvulla dominikaanit saivat erittäin tärkeän roolin katolilaisen Euroopan koulutustyössä.


title: Dominikaanien historia

text: Luostarilaitoksen murroksen aikaan kuului myös keskiaikaisen yliopiston vahvistuminen. Tieteen keskus oli ollut suljettu munkkiyhteisö, mutta 1200-luvun jälkeen syntyneet uudet yliopistot alkoivat tarjota laadukasta opetusta opiskelijoille. Tärkeä virstapylväs tässä kehityksessä oli 1200-luvun alkupuoliskolla Pariisiin perustettu oppimestarien yhteisö ("universitas magistorium"), jonka sekä kirkko että valtio hyväksyivät. Myöhempinä vuosina merkittäviksi yliopistokeskuksiksi muodostuivat Pariisin rinnalla Bologna ja Oxford, minkä lisäksi tieteen keskuksina myös Padova, Napoli, Montpellier, Toledo, Salamanca ja Cambridge saavuttivat mainetta.


title: Dominikaanien historia

text: Dominikaaneilla oli alusta asti tärkeä rooli keskiaikaisen yliopiston kehityksessä. Ensimmäiset merkittävät yliopistot syntyivät juuri niissä kaupungeissa, joihin Dominicus oli aikanaan lähettänyt sääntökuntansa ensimmäiset jäsenet. Jo Pariisiin perustetun yliopistoyhteisön alkuvuosina kaksi oppituolia annettiin dominikaaneille. Merkittävä teologi oli dominikaani Albert Suuri, josta tuli Pariisin yliopiston ensimmäinen saksalainen teologian professori. Hänen työnsä ansiosta esimerkiksi Aristoteleen filosofia tuotiin mukaan yliopistotoimintaan. Albert Suuren laaja-alaisen oppineisuuden ansiosta häntä alettiin nimittää "yleisopettajaksi" ("doctor universalis"). Vuonna 1931 paavi Pius XI teki hänestä pyhimyksen ja nosti hänet yhdeksi kirkonopettajista.


title: Dominikaanien historia

text: Vielä Albert Suurta merkittävämmäksi teologiksi nousi hänen oppilaansa dominikaani Tuomas Akvinolainen, jota katolinen kirkko pitää yhtenä tärkeimmistä teologeistaan vielä nykyäänkin. Hänen pääteoksekseen muodostui "Summa theologiae". Hän myös käsitteli laajalti uskon ja järjen suhdetta toisiinsa, eikä hyväksynyt niiden välillä olevan ristiriitaa. Sen sijaan hän näki ne toisiaan vahvistavina. Työnsä ansiosta hän sai arvonimen "doctor angelicus" ("enkeliopettaja"), mikä nosti hänet apostoli Paavalin ja kirkkoisä Augustinuksen tasolle. Tuomaan "Summa theologiae" julistettiin Trenton kirkolliskokouksessa niin merkittäväksi, että teos sijoitettiin alttarille Raamatun rinnalle.


title: Dominikaanien historia

text: Vain muutaman vuoden kuluessa dominikaanijärjestön perustamisesta katoliseen kirkkoon syntyi uusi merkittävä sääntökunta, joka tunnettiin fransiskaaneina. Dominikaanien tapaan hekin olivat kerjäläismunkkeja, mutta muuten sääntökunnat olivat keskenään hyvin eriävät. Myöhempinä vuosina dominikaanien tehokas ja sisäistä yhtenäisyyttä korostava hallintomuoto osoitti tarpeellisuutensa, kun fransiskaaniveljeskunta ajautui sisäisiin erimielisyyksiin. Dominikaanit sen sijaan pystyivät suhteellisen hyvin välttämään sisäiset jakaantumiset.


title: Dominikaanien historia

text: Dominikaanien pyrkimys maltilliseen suhtautumiseen heijastui myös heidän kantaansa köyhyyteen: vaikka dominikaanit olivatkin sitoutuneet henkilökohtaiseen köyhyyteen, ei yhteisön kiinteään omaisuuteen suhtauduttu yhtä viileästi kuin fransiskaanien parissa. Yhteisön kiinteä omaisuus mahdollisti sen, että dominikaanit saattoivat pitää koulutusjärjestelmänsä pystyssä.


title: Dominikaanien historia

text: Kuitenkin dominikaanienkin keskuuteen syntyi hurmoshenkisiä ryhmiä. 1300-luvulla dominikaani Venturio Bergamolainen johti hurmoksellista kulkuetta Bergamosta Roomaan, minkä paavi tuomitsi jyrkästi. Syynä paavin kylmään suhtautumiseen oli kumouksellinen ajatus hurmoksellisesta köyhyydestä ja katumuksesta, joka oli kylvänyt kirkon sisällä hajanaisuutta. Pääosa kirkolle harmia tuottaneista julistajista oli tosin enimmäkseen fransiskaaneja. Yksi hyvin tunnettu 1200-luvun hurmosjulistaja oli esimerkiksi Fra Dolcino.


title: Dominikaanien historia

text: Keskiajalla myös naisen asema dominikaanijärjestössä korostui. Jo ennen dominikaanien perustamista joissain nunnaluostareissa oli noudatettu Dominicuksen ajatusten mukaisen asketismin perusteita. Toisaalta nunnaluostarien ylläpidon katsottiin dominikaanien parissa aiheuttavan turhia esteitä sääntökunnan tärkeämpien päämäärien toteutumiselle, joten suhtautuminen dominikaaninunniin vaihteli paljolti aikakaudesta riippuen. Dominikaaninunnat eivät myöskään koskaan saaneet muodostettua dominikaaniveljien kaltaista yhtenäistä ja selvää ryhmittymää, vaan dominikaaninunnaluostarit poikkesivat toisistaan suuresti. Nykyaikana on tosin tuotu julki näkökantoja, joiden mukaan dominikaanimunkkien kirjoittamassa historiassa juuri miespuolisten jäsenten merkitystä on korostettu, ja että naisten keskinäiset verkostot ja suhteet ovat olleet tärkeässä roolissa yhteisöjä muodostettaessa.


title: Dominikaanien historia

text: Dominikaanien päivittäinen elämä keskiajalla pyrki noudattamaan liturgisia harjoituksia ja tähtäsi opillisiin tavoitteisiin. Dominikaanien munkkiyhteisöissä opiskelulle jäi enemmän aikaa kuin muissa sääntökunnissa, sillä käytännön järjestelyt jätettiin yhteisöissä maallikoille. Samoin dominikaanit suhtautuivat varauksellisesti benediktiinien ja fransiskaanienkin korostamiin fyysisiin töihin osana hengellistä kehitystä. Myös hiljaisuus koettiin tärkeänä, ja eräs sääntökunnan tunnuslausekin totesi: hiljaisuus on saarnaajien isä ("silentium pater praedicatorum". Dominikaanimunkin elämään kuuluikin vahvasti mietiskely, kirjoittaminen sekä lukeminen hiljaisuudessa.


title: Dominikaanien historia

text: Myös dominikaanien kirjoitus- ja saarnaustyö oli keskiajalla merkittävää. Tärkeistä dominikaanikirjoittajista voidaan teologien lisäksi mainita esimerkiksi Vincent Beauvais'lainen, joka kirjoitti "Speculum maius" -ensyklopedian. Se kirjoitettiin kolmiosaisena, ja osat käsittelivät maailman järjestystä, kristillisen maailmanhistorian yleisesittelyä ja teologian keskeisiä kysymyksiä. Myös historiallisen tiedon kerääminen palveli dominikaanioppia saarnauksesta ja moraaliopetuksesta, sillä tietämystä saatettiin käyttää hyväksi moraalisessa johdatuksessa.


title: Dominikaanien historia

text: Saarnaus oli alusta asti dominikaanien tärkeimpiä päämääriä ja velvollisuuksia. Heidän teologinsa veivät paljolti oppia eteenpäin, mutta tavallisen kansan parissa opetus- ja saarnausmenetelmät olivat yksinkertaisempia kuin yliopistoissa. Koska saarnaaminen oli tärkeä velvollisuus, siihen valmistauduttiin huolella. Dominikaani saattoi saarnata aluksi oman munkkiyhteisönsä jäsenille ja vasta kehityttyään taidoissaan lähteä myös yhteisönsä ulkopuolelle. Parhaat saarnaajat pääsivät yleissaarnaajiksi, mikä takasi heille oikeuden papillisiin tehtäviin ja saarnaukseen piispojen alaisuudessa.


title: Dominikaanien historia

text: Dominikaanisaarnat harkittiin kohdeyleisön mukaan. Saarnaajat saattoivat tavallisen kansan keskuudessa käyttää kansankieltä latinan sijasta, eikä kaikkia tilaisuuksia järjestetty kirkoissa ja luostareissa, vaan myös esimerkiksi kaupunkien torit kelpasivat tarkoitukseen. Tavallinen aihe kansan parissa saarnatessa oli katumus ja sen merkitys. Saarnatyössä oli hyödyksi käyttää esimerkkeinä vaikkapa alkuseurakunnan pyhimysten tekoja, minkä takia dominikaanit myös kirjasivat muistiin vanhoja elämäkertoja.


title: Dominikaanien historia

text: Dominikaanisääntökunta oli kiinteä osa katolista kirkkoa. Monissa toimissaan he työskentelivät lähellä paavinistuinta ja toimivat paavin hyväksi, mikä takasi heille lämpimät suhteet paaveihin. Heidän keskuudestaan korotettiin keskiajalla kaksi miestä paavinistuimelle, vaikkakin molempien pontifikaatit jäivät lyhytaikaisiksi: Innocentius V, joka toimi paavina vuonna 1276, ja paavina vuodet 1303-1304 toiminut Benedictus XI olivat molemmat dominikaaneja. Tosin vaikka dominikaanien suhteet kirkon johtoon olivat hyvät, syntyi heidän ja paikallisten seurakuntien välillä toisinaan kiistaa. Tällöin kiistakysymyksenä oli usein papillisten oikeuksien käyttäminen sekä saarnaamisoikeudet. Toisaalta vaikka ristiriitoja syntyikin, paikallispiispat myös hyödynsivät dominikaanien saarnoja ja muuta toimintaa myös omissa seurakunnissaan.


title: Dominikaanien historia

text: Paikoin myös dominikaanit joutuivat kiistatilanteisiin paavinistuimen kanssa. Joiltain osin ongelmana koettiin joidenkin dominikaanien suhtautuminen tunnevoimaiseen mystiikkaan. Osa dominikaanimystikkojen ajatuksista tuomittiinkin kerettiläisyytenä. Tosin riidat osuivat juuri 1200-luvun jälkipuoliskolle ja 1300-luvun alkuun, jolloin varsinkin paavi Johannes XXII hyökkäsi kerjäläisveljestöjä ja spiritualistisia fransiskaanimunkkeja vastaan.